Tabiat Onani - Pengubat atau Penggalak Syahwat?

Ustaz Azrul membuka helaian kertas berisi soalan di depannya. Matanya buntang sebentar membaca lalu tersenyum.

"Ada hamba Allah ni bertanya, kalau orang Islam lelaki, tak tahan nafsu tengok wanita, macam mana nak buat? Kita bukan boleh onani, kita bukan boleh berzina kalau belum kahwin," terang Ustaz Azrul.

"Ramai yang terfikir benda tu kan?" tanya Ustaz Azrul pada pelajar-pelajar di depannya. Majoritinya mengangguk.

"Dalam Islam, hukum zina, hukum onani, haram," kata Ustaz Azrul. "Itu semua dah jelas."

Ustaz Azrul merenung pelajar-pelajar di depannya. "Jadi, kalau ada rasa keinginan syahwat itu, ambillah wuduk. Jika tak mampu juga puasa."

"Tapi Ustaz, bagaimana pulak kalau dia onani untuk mengelakkan zina? Bukankah itu lebih baik berbanding dia berzina?" tanya seorang pelajar.

"Betul tu tu Ustaz. Jika wuduk tak boleh, puasa pun tak boleh, untuk elakkan maksiat jalan pada dia mungkin onani lah kan?" tanya seorang pelajar lagi.

Ustaz Azrul senyum memandang mereka yang bertanya. Soalan itu memang dah diagak akan dibalas dengan hujah tersebut.

"Macam mana seseorang itu boleh berada dalam keadaan nak berzina?" tanya Ustaz Azrul.

Seorang pelajar lain mencelah, "mungkin dia keluar dengan teman wanita lalu tak tahan terangsang, jadi eloklah dia lepaskan dulu syahwat dia sebelum terjadi apa-apa yang lebih buruk."

"Masalah masyarakat kita sekarang, dalam konteks ini adalah kita suka melihat perkara nafsu syahwat ini sebagai sesuatu yang logik," kata Ustaz Azrul.

"Awak rasa terangsang, awak rasa awak semua kena cari jalan nak lepaskan. Awak letakkan diri awak macam cerek. Bila air menggelegak, kena ada lubang untuk lepaskan wap panas tu." Penerangan Ustaz Azrul membuatkan beberapa orang pelajar tertawa.

"Sebab kami terangsang dengan sesuatu," jawab pelajarnya. Tersenyum mendengar jawapan pelajarnya, Ustaz Azrul kembali duduk.

"Kenapa tak elakkan perkara yang boleh buatkan awak menggelegak?" tanya Ustaz Azrul.

"Orang selalu menganggap syahwat itu adalah sesuatu yang normal untuk dipenuhi, kerana itu ramai menjadikan elakkan zina sebagai alasan, sedangkan sepatutnya yang patut dielakkan adalah perkara-perkara yang menaikkan syahwat," terang Ustaz Azrul.

"Tetapi sekarang ni bagaimana Ustaz. Buka tv saja ada paparan separa telanjang, baca buku pun ada wanita terdedah sana-sini, jalan-jalan saja pun dah nampak bermacam perkara yang tak patut dilihat," hujah salah seorang pelajarnya.

"Adakah wuduk dengan berpuasa tidak cukup untuk anda mengelakkan onani?" tanya Ustaz Azrul.

"Itulah masalahnya. Terlalu ramai yang menganggap onani atau lebih teruk lagi, berzina adalah jawapan kepada permasalahan tuntutan syahwat ni sedangkan jawapannya adalah mengambil wuduk atau berpuasa," kata Ustaz Azrul.

"Ustaz, bagaimana kalau dua perkara itu tak memadai?" barulah berani seorang pelajar berani membuka mulut.

"Awak puasa pada bulan Ramadhan?" tanya Ustaz Azrul. Mereka mengangguk. "Awak ambil wuduk setiap kali sebelum solat?" tanya Ustaz Azrul lagi. Semuanya mengangguk setuju.

"Sebab kami tahu puasa dan wuduk itu wajib dilakukan, Ustaz," kata mereka.

"Jadi kenapa tak diwajibkan ke atas diri sendiri untuk berpuasa atau berwuduk, serta menahan diri dari memenuhi tuntutan syahwat jika diperlukan?" tanya Ustaz Azrul.

"Mungkin ada di antara kami yang benar-benar tidak tahan," kata salah seorang pelajarnya.

"Kena tahan. Tuntutan nafsu syahwat tidak ada jalan keluar kecuali melalui perkahwinan. Jangan diikut sangat logik manusia yang kata jika ada rasa syahwat, perlu dilepaskan. Itu semua pemikiran yang hanya nak memenuhi tuntutan nafsu kita," kata Ustaz Azrul.

"Kita sekarang dibesarkan dengan beranggapan tak mengapa onani jika ada rasa syahwat, kerana perkara itu normal. Sesuatu yang perlu dilakukan," kata Ustaz Azrul. "Bagaimanapun, menurut Islam, onani itu tidak normal."

"Jika awak rasakan wuduk tidak memadai, puasa tidak memadai dan awak masih ada rasa syahwat yang tak hilang-hilang, jawapannya bukannya dengan melampiaskan nafsu anda itu, tetapi untuk terus menahan diri dari melakukan perbuatan yang ditegah," kata Ustaz Azrul.

"Sibukkan diri kita dengan perkara-perkara yang berfaedah. Berhentilah gunakan alasan elakkan zina tu," kata Ustaz Azrul. "Ini kerana selalunya kita sendiri yang mendekati zina. Kalau tak zina dengan perempuan lain, mungkin zina tangan, zina mata."

"Kesimpulannya, jangan cipta masalah pada diri sendiri yang awak perlu selesaikan dengan cara haram kerana hanya orang yang benar-benar kuat dapat melawan syahwat dia," sambung Ustaz Azrul.

"Janganlah sampai halalkan sesuatu yang haram hanya kerana kita yang meletakkan diri kita pada situasi itu. Berpeganglah pada anjuran Islam dan janganlah sewenang-wenangnya meletakkan logik akal fikiran sendiri untuk membolehkann apa yang tak boleh, yang dah jelas haram."

Ustaz Azrul tersenyum dan dia perasan seorang pelajarnya dari tadi tunduk mendengar saja perbincangan mereka semua.

"Lagipun, awak semua lelaki duduk asrama, dekat mana datangnya rangsangan syahwat awak tu?" tanya Ustaz Azrul membuatkan kebanyakan pelajarnya tunduk takut direnung wajahnya.


Ini Caranya Menuntut Hutang Bawah RM5000 Melalui Sistem Undang-undang

Selalunya apabila memberikan hutang kepada rakan-rakan, kita menghadapi masalah untuk meminta mereka melunaskan kembali duit yang dipinjam. Sekiranya dahulu kita memberi mereka pinjaman wang atas dasar dan kasihan, apabila meminta kembali kita yang perlu tebal muka meminta dikembalikan semula wang kita berulang-kali.

Lebih malang, rakan kita hanya buat tidak endah, sebaliknya kita pula yang dimarahi. Tahukah anda, sekiranya wang yang dihutang itu berjumlah kurang daripada RM5000, kita masih boleh menggunakan sistem undang-undang yang sedia ada di Malaysia untuk memaksa mereka yang berhutang melunaskan hutang kita?

Berikut merupakan langkah-langkah yang boleh diambil untuk menuntut kembali hutang mengikut prosedur mahkamah. Pihak iluminasi.com telah diberikan kebenaran daripada pihak Jumpa di Mahkamah untuk menerbitkan kembali tips dan penulisan asal di laman web kami ini.

1) Pening nak tuntut hutang tidak melebihi RM5,000 tapi tidak mampu mengupah peguam?

2) Jangan risau. Kami bocorkan rahsia bagaimana nak buat :) Sila scroll senyap-senyap!

3) Anda boleh buat prosedur tuntutan kecil di Mahkamah Majistret di kawasan anda. Prosesnya mudah sahaja dan MURAH!

4) Dapatkan borang tuntutan kecil (writ dan pernyataan tuntutan - Borang 198) dari kaunter pendaftaran sivil Mahkamah Majistret.

5) Lengkapkan borang tersebut seperti nama, alamat, jumlah tuntutan, tarikh masa dan asas tuntutan. Tahniah! Anda kini bergelar seorang Plaintif dan orang yang anda hendak tuntut itu adalah Defendan.

6) Failkan 4 salinan borang tersebut di kaunter pendaftaran Mahkamah Majistret. Bayaran fi yang dikenakan cuma RM20 sahaja.

7) Dapatkan resit bayaran dan borang yang telah dicop rasmi oleh Mahkamah. Jika Mahkamah Majistret tersebut mempunyai sistem e-filing, hanya cuma failkan 1 salinan sahaja dan tunggu emel jawapan dari Mahkamah.

8) Serahkan borang tersebut kepada Defendan. Jika diserah secara peribadi, pastikan terdapat tandatangan akuan penerimaan dari Defendan. Kalau Defendan tak nak terima saman anda baling je ke muka dia sambil kenyit mata dan buat flying kiss 😘

9) Boleh juga serahkan melalui pos berdaftar ke alamat terakhir Defendan yang diketahui.

10) Selepas serahan pastikan anda kembali ke Mahkamah Majistret dan buat afidavit penyampaian. Failkan di Mahkamah dan bayaran cuma RM8.00 sahaja.

11) Hadir ke Mahkamah pada tarikh perbicaraan yang sudah ditetapkan oleh Puan Majistret itu.

12) Sila bawa semua dokumen asal dan salinan untuk pihak Mahkamah dan juga pihak Defendan. Maka berentaplah dalam Mahkamah tu. Sila rajin sikit tengok series The Firm atau The Suit untuk dapat semangat Harvey Specter.

13) Kalau Plaintif menang, sila failkan penghakiman di kaunter pendaftaran Mahkamah Majistret. Bayaran cuma RM20 sahaja.

14) Selepas masa diberikan untuk Defendan bayar ganti rugi masih juga tidak berjaya, Plaintif hendaklah ke Mahkamah Majistret dan isi borang Notis Tunjuk Sebab (Borang 208).

15) Lengkapkan borang tersebut dan bayar RM20. Mahkamah akan pulangkan borang tersebut yang telah dicop rasmi.

16) Serahkan Borang 208 ini kepada Defendan tersebut dimana dia harus hadir ke Mahkamah untuk Mahkamah mengakses keupayaan Defendan untuk membayar balik hutang.

17) Mahkamah boleh mengeluarkan arahan untuk Plaintif menyita dan menjual harta Defendan, atau Defendan membuat bayaran ansuran bulanan.

18) Mahkamah juga boleh memerintahkan Defendan dimasukkan ke dalam penjara dengan syarat jika Plaintif bersetuju menanggung kos pemenjaraan (kau kena sponsor dia masuk jail la pulak haih).

19) Jika Defendan masih gagal hadir selepas menerima Borang 208, waran tangkap boleh dikeluarkan.

20) Senang bukan? Kos tidak sampai RM200. Sila kongsi tips ini mana tahu satu hari nanti anda perlu untuk buat tuntutan kecil di Mahkamah.

Diharapkan tips ini sedikit sebanyak membantu anda yang menghadapi kesukaran menuntut hutang kembali daripada kenalan anda.


5 Barang Kegunaan Harian Ini Rupanya Dicipta oleh Orang China

China sememangnya terkenal sebagai negara industri yang banyak menghasilkan barang dan mengeksportnya keseluruh dunia. Banyak syarikat yang memilih untuk menghasilkan produk di China kerana kos buruh dan barang yang jauh lebih murah disana.

Maka, tidak hairanlah juga terdapat banyak barang yang diciplak atau ditiru di China. Daripada telefon bimbit, hinggalah ke kereta semuanya terdapat barang versi tiruan di China. Walaupun begitu, China bukanlah negara yang hanya menciplak barang daripada tempat lain kerana mengikut sejarah, banyak barang kegunaan harian kita sebenarnya dihasilkan di China ratusan tahun dahulu.

Kertas merupakan barang yang biasa kita guna pada setiap hari tidak kira di pejabat mahupun dirumah. Setiap tahun, berjuta pokok ditebang untuk menghasilkan kertas. Sejarah penciptaan kertas bermula pada zaman Dinasti Han lagi. Ketika zaman Dinasti Han, mereka telah berjaya menemui bahan untuk menghasilkan kertas.

Buluh, serat tumbuhan dan beberapa bahan lagi dicampurkan unutuk menghasilkan pulpa. Kemudian, ianya akan ditapis dan dikeringkan sebelum menjadi kertas. Walaupun beberapa kerajaan purba seperti kerajaan purba di Mesir juga telah berjaya mencipta kertas dengan menggunakan bahan yang berlainan, formula dan teknik penghasilan kertas oleh China tetap menjadi pilihan diseluruh dunia untuk menghasilkan kertas.

Orang Itali terkenal dengan pasta dan mereka mendakwa merekalah yang telah mencipta mi. Walau bagaimanapun, bukti arkeologi yang dijumpai di China membuktikan sebaliknya. Pada 2005, pihak pengkaji telah menjumpai semangkuk yang diawet masih dalam keadaan baik di Lajia, bahagian utara barat China.

Kajian saintifik membuktikan bahawa mi tersebut dianggarkan telah tertanam disitu kira-kira 4000 tahun dahulu, dimana bahan untuk menghasilkan sudah wujud kira-kira 7000 tahun dahulu. Oleh itu, mengikut perbandingan sejarah, maka mi yang dijumpai di China itu membuktikan bahawa orang China yang mecipta makanan kegemaran ramai ini.

Sekiranya pencungkil gigi dicipta ketika zaman kerajaan Mesopotamia dan Mesir, berus gigi yang kita gunakan setiap pagi pula sebenarnya dicipta di China. Mengikut sejarah, berus gigi telah dihasilkan di China pada tahun 1400-an. Berus gigi pada awalnya dicipta menggunakan bulu babi manakala batangnya diperbuat daripada buluh.

Berlainan daripada pencungkil gigi yang digunakan untuk membuang sisa-sisa makanan pada celah gigi, berus gigi pula digunakan untuk menggosok gigi dengan tujuan membersihkannya dan menghalang pertumbuhan plak gigi,

Tidak lama selepas mencipta teknologi mencetak dan kertas, China mencipta pula wang kertas. Ianya menjadi medium jual beli wang fiat sehinggalah sekarang. Pada zaman dahulu, sistem pertukaran barangan yang dikenali sebagai sistem barter merupakan cara jual beli yang utama di seluruh dunia.

Walau bagaimanapun, akibat inflasi dan penurunan matawang di China, ianya menyebabkan sistem barter tidak efisien untuk digunakan pada waktu itu. Jual beli menggunakan wang kertas menjadi pilihan lalu terhasillah wang kertas.

Baiklah, ini bukan bahan biasa yang digunakan oleh orang awam. Sebaliknya, serbuk bom ini digunakan untuk menghasilkan bunga api yang biasa kita lihat pada sambutan tahun baru, sambutan kemerdekaan dan sebagainya. Pada zaman dahulu, sekumpulan saintisi dari China telah berjaya mencipta formula atau ramuan serbuk bom ini yang terdiri daripada campuran sulfur, arang batu dan beberapa bahan lain yang akan menghasilkan percikan dan juga letupan.

Pada awalnya, penghasilan bom ini digunakan oleh kerajaan China sebagai senjata untuk sistem pertahanan mereka. Kini, serbuk letupan ini ditambah baik dan digunakan secara meluas untuk menghasilkan bunga api yang berlainan warna dan corak.


5 Negara Paling Aman Dan Selamat Di Dunia

Kejadian pembunuhan etnik Rohingya yang sangat dasyat oleh kumpulan Buddha Myanmar di wilayah Rakhine baru-baru ini membuatkan kita meragui akan keselamatan sesebuah negara yang boleh menjadi huru-hara dalam sekelip mata. Menurut indeks keamanan global (GPI), Myanmar merupakan antara negara yang tidak selamat di kedudukan 104 dengan skor 2.179.

Malaysia pula, boleh dikatakan agak selamat dengan menduduki tangga ke-29 dengan skor 1.637. Negara yang paling tidak selamat ketika ini adalah Syria dengan skor GPI 3.814.

iluminasi.com ingin berkongsi 5 negara yang paling selamat di atas muka bumi berdasarkan indeks keamanan global.

Nota : GPI merupakan pengukur tahap keselamatan sesebuah negara dan dihasilkan melalui perundingan dengan panel pakar perdamaian antarabangsa dari institut keamanan dengan data yang dikumpul dan disusun oleh Unit Perisikan Ekonomi.

Selain dikatakan sebagai negara paling gembira dan bahagia di dunia, Denmark juga merupakan antara negara paling selamat di dunia dengan berada di tangga ke-5 dunia dengan GPI 1.337. Kes jenayah di Denmark tersangat lah rendah dan menduduki tangga ke-2 negara paling selamat selamat 5 tahun berturut-turut dari tahun 2012 hingga 2016.

Namun, terdapat kes yang membuatkan Denmark jatuh ke tangga ke-5 tahun 2017 akibat konflik kecil dengan Kanada berkenaan pulau yang tak berpenghuni iaitu Pulau Hans.

Austria berada di tangga ke-4 negara paling selamat di dunia dengan markah indeks keamanan global 1.265. Pengimportan senjata api yang rendah dan pilihanraya yang aman menyumbang kepada indeks yang rendah tersebut. Ia juga merupakan tempias daripada berjiran dengan negara yang juga mempunyai indeks keamanan global yang rendah iaitu Jerman dan Republik Czech.

Namun, kedudukan ini merupakan penurunan 1 anak tangga daripada tahun 2016 yang mana Austria di tangga ke-3.

Portugal, antara negara yang mempunyai istana yang tercantik di Eropah, juga merupakan negara ke-3 paling selamat di dunia. Ramai yang tidak mengetahui bahawa Portugal merupakan sebuah negara yang aman dan tenteram dengan indeks keamanan global Portugal amat rendah iaitu 1.258. Jadi apa tunggu lagi, tempah tiket dan bercuti di Portugal sekarang!

Merupakan destinasi percutian yang sangat menarik dan mempesonakan, New Zealand juga adalah negara ke-2 paling selamat di dunia pada tahun 2017. Anda pasti akan lebih terkejut melihatkan keindahan pantai-pantai di New Zealand daripada melihatkan konflik dalaman dan keganasan di New Zealand , membuatkan skor indeks keamanan global oleh New Zealand sangat rendah iaitu 1.241 pada tahun 2017.

Negara pulau ini berada di tangga ke-4 untuk 3 tahun berturut-turut dari tahun 2014 hingga 2016, namun menjadi semakin selamat menjelang tahun 2017 menurut kiraan indeks keamanan global, iaitu 1.241.

Tidak dapat dinafikan lagi bahawa Iceland merupakan negara paling selamat di dunia, dengan reputasi yang sangat mengagumkan, dengan berada di tangga pertama senarai ini untuk 10 tahun berturut-turut. Dengan skor indeks keamanan global yang tersangat rendah iaitu 1.111, Iceland mempunyai kadar kes bunuh yang sangat rendah dan jumlah banduan yang sangat kecil.

Selain itu, sebagai negara kepulauan, ia membuatkan Iceland tidak mempunyai masalah dengan mana-mana negara kerana ia tidak mempunyai sempadan.


5 Universiti Awam Terbaik Di Malaysia Dalam Jurusan Perakaunan

Selain doktor dan jurutera, akauntan juga merupakan ahli profesional yang semakin mendapat tempat di negara kita. Boleh dikatakan agak ramai graduan perakaunan di negara kita, dan sehingga tahun 2015, Malaysia mempunyai 30,000 profesional perakaunan di Malaysia dan 28 peratus daripadanya adalah akauntan bertauliah.

Menurut Tan Sri Dato' Sri Abdul Wahid bin Omar, kita perlu menambahkan jumlah akauntan kepada dua kali ganda iaitu kepada 60,000 orang menjelang tahun 2020 bagi membantu transformasi kepada negara maju.

Terdapat banyak institut pengajian tinggi yang menawarkan pengajian dalam bidang perakaunan termasuklah IPTA dan IPTS. iluminasi.com ingin berkongsi 5 universiti awam terbaik dalam bidang perakaunan.

UUM atau Universiti Utara Malaysia yang terletak di Sintok, Kedah berada di tangga ke-5 senarai ini. Ia mula beroperasi pada September 1990 dan dirasmikan oleh Duli Yang Teramat Mulia Canselor Diraja UUM pada tahun 2004. UUM berada di kedudukan lebih baik daripada Universiti of Aberdeen dan University of Bath, United Kingdom iaituke-183 dunia dalam bidang perakaunan.

Secara keseluruhan, UPM berada di tangga ke-137 universiti terbaik Asia dan ke-717 universiti terbaik dunia.

Berada di tangga ke-4 universiti awam terbaik dalam bidang perakaunan adalah Universiti Teknologi Mara. Dalam kedudukan dunia pula, UiTM berada di kedudukan ke-182, dan mendapat 3 bintang daripada sistem QS. Terdapat beberapa kampus UiTM di serata Malaysia yang menawarkan pengajian perakaunan peringkat diploma adalah :

Secara keseluruhan, UiTM berada di tangga ke-181 universiti terbaik Asia dan ke-783 universiti terbaik dunia.

UPM berada di kedudukan ke-3 dan juga mendapat 5 bintang daripada sistem QS dalam bidang perakaunan. Universiti yang berusia 86 tahun ini menawarkan pengajian Bacelor Perakaunan di bawah Fakulti Ekonomi dan Pengurusan di kampus Serdang yang terletak di Seri Kembangan, Selangor. Dalam senarai universiti terbaik dunia dalam bidang perakaunan, UPM berada di tangga ke-181.

Secara keseluruhan, UPM berada di tangga ke-49 universiti terbaik Asia dan ke-229 universiti terbaik dunia.

Terletak di Bangi, Selangor, Universiti Kebangsaan Malaysia menduduki tangga ke-2 senarai ini. Juga dianugerahkan 5 bintang oleh sistem QS, UKM berada di tangga 180 universiti terbaik dunia, di bawah University of Cologne, Jerman dan Universitat Pompeu Fabra, Sepanyol.

Secara keseluruhan, UKM berada di tangga ke-55 universiti terbaik Asia dan ke-230 universiti terbaik dunia.

Menungguli carta universiti awam terbaik dalam bidang perakaunan adalah universiti tertua di Malaysia yang dibuka pada 28 Sepetmber 1905, iaitu Universiti Malaya. Selain mendapat 5 bintang oleh sistem QS, UM juga berada di tangga ke-128 dunia, meninggalkan universiti lain dalam senarai ini sebanyak 52 tangga. UM juga berada di kedudukan lebih baik daripada University Arizona, Amerika Syarikat dan University Bristol, United Kingdom.

Secara keseluruhan, UM berada di kedudukan ke-27 universiti di Asia dan ke-114 universiti di dunia.


Dosa Yang Disegerakan Balasannya Di Dunia

Lumrah kita sebagai manusia yang dijadikan tidak pernah terlepas dari segala salah dan berbuat dosa dalam kehidupan seharian. Setiap daripada kita pasti pernah melakukan dosa sama ada dosa kecil atau dosa besar.

Walau sebesar mana sekalipun dosa kita, Allah S.W.T itu adalah Maha Pengampun dan Maha Penyayang yang sentiasa menerima taubat hambanya yang bertaubat dengan sepenuh-penuh taubat.

Jika tidak bertaubat, dosa ini akan menjadi beban di akhirat kelak. Namun terdapat kesalahan-kesalahan yang dilakukan dibalas dengan segera oleh Allah S.W.T terhadap pelakunya. iluminasi.com ingin berkongsi 2 dosa yang mendapat balasan segera di dunia.

Zina adalah antara perbuatan dalam kategori dosa besar yang sangat dibenci Allah. Pelaku zina akan menjadi ketagih dan mudah terangsang membuatkan mereka tidak takut lebih-lebih lagi jika kedua-dua pihak pandai menyimpan rahsia, tidak hamil serta tidak ditangkap basah.

“Dua kejahatan yang disegerakan balasan di dunia adalah zina dan menderhaka kepada kedua ibu bapa.” (Hadis riwayat at-Tirmizi)

Menurut hukum hudud, mereka yang melakukan zina akan dikenakan hukuman mengikut status perkahwinan termasuklah hukuman rejam dengan batu sampai mati bagi mereka yang sudah bernikah. Hukuman ini adalah bagi membersihkan dosa zina mereka. Antara sabda Rasulullah S.A.W mengenai zina adalah :

1. "Yang paling banyak menjerumuskan manusia ke dalam neraka adalah mulut dan kemaluan.”

2. "Tidak halal darah orang-orang Islam kecuali berlakunya salah satu daripada tiga perkara iaitu orang yang telah berkahwin berzina, orang yang membunuh dengan sengaja dan keluar daripada agamanya juga berpecah daripada jemaah orang-orang Islam”

3. "Barangsiapa berzina ataupun minum arak, Allah S.A.W cabutkan daripadanya iman, seumpama manusia menanggalkan pakaian daripada kepalanya."

Malah perbuatan yang membawa kepada zina juga dilarang, seperti dalam firman Allah S.W.T :

"Jangan kamu hampiri perbuatan zina kerana ia adalah kejahatan yang sangat keji dan sejahat-jahat jalan." (Surah Al-Isra’ ayat 32)

Allah S.W.T akan membalas dosa zina di dunia dengan menghilangkan keceriaan pada wajah, pendek umur, menutup pintu rezeki bagi mereka yang terus berzina dan tidak bertaubat, serta dijangkiti penyakit kelamin dan penyakit yang masih ditemui penawarnya, AIDS.

Sebagai anak, kita diwajibkan untuk menghormati dan berlaku baik terhadap ibu bapa, walaupun seteruk mana ibu bapa kita. Ini kerana jasa dan pengorbanan tidak akan pernah terbalas oleh kita.

“Kami perintahkan kepada manusia supaya berbuat baik kepada kedua- dua ibu bapa.” (Surah al-Ahqaaf, ayat 15).

”Setiap dosa-dosa, Allah S.W.T mengakhirkan (balasannya), sebagaimana yang Dia kehendaki dari dosa-dosa itu hingga hari kiamat, kecuali derhaka kepada kedua orang tuanya, sesungguhnya Allah menyegerakan (balasan) nya bagi pelaku-nya di waktu hidup di dunia sebelum meninggal.” (Riwayat At Thabarani & Al Hakim, disahihkan oleh Al Hakim & As Suyuthi)

Perbuatan derhaka terhadap ibu bapa adalah perkara yang sangat dimurkai Allah, dan akan mendapat balasan yang sangat perit di akhirat. Namun dosa ini juga akan dibalas Allah ketika di dunia.

Lebih buruk lagi, jika ibu bapa yang dianiayai itu mengadu kezaliman anak kepada Allah S.W.T, balasan lebih disegerakan kerana doa ibu bapa tadi sangat mustajab dan menembusi langit serta didoakan oleh malaikat-malaikat supaya Allah mengabulkannya.

"Tiga doa yang tidak tertolak : doa orang tua, doa orang yang berpuasa dan doa orang yang terdzalimi" . (HR Baihaqi)

Antara balasan di dunia adalah hidup tidak tenang dan tenteram, kemelut dan masalah rumahtangga, dan sentiasa berasa tak cukup serta disempitkan rezeki oleh Allah S.W.T


Rekabentuk Rumah Moden Tak Sesuai Dengan Cuaca Malaysia

Artikel ini ditulis oleh saudara Azizul Azli Ahmad di laman Facebook miliknya dan pihak iluminasi.com telah mendapat kebenaran bagi mengulangsiar di blog kami untuk manfaat semua.

Zaman kini kita dapat lihat rumah-rumah dengan rekabentuk yang moden dan futuristik yang tidak dinafikan memukau mata pembeli membuatkan mereka tak fikir panjang untuk membeli.

Disebabkan tidak mempunyai pengetahuan mengenai reka bentuk rumah dan serta-merta membuat keputusan untuk membeli berdasarkan saiz, rekabentuk yang cantik dan harga, kita sering menjadi mangsa keadaaan.

Antaranya termasuklah rekabentuk bumbung yang rendah yang memberikan rupa moden pada sesebuah rumah.

Namun, tahukah anda bahawa rekabentuk sesuatu rumah memainkan peranan penting kepada keselesaan dan ketahanan rumah itu sendiri?

Kami kongsikan maklumat yang diberikan oleh saudara Azizul Azli Ahmad, seorang doktor Falsafah dalam bidang seni bina dari Fakulti Senibina, Perancangan & Ukur. UiTM Perak mengenai permasalaahan yang dicetuskan oleh rekabentuk yang "moden" oleh kebanyakan pemaju-pemaju masa kini.

Pemaju banyak buat rumah rekabentuk baru hari ini yang menjadi kegilaan pembeli, iaitu bumbung rumah yang rendah. Kesan daripada bumbung dibuat rendah begini sebenarnya tidak menjadi pelindung cuaca yang baik buat rumah kita. Fungsi bumbung selain memberikan bentuk yang cantik, ia sebagai pelindung matahari yang terik, hujan yang lebat, silau dan kesan tempias angin yang kuat.

Apabila bumbung rumah dibina rendah, cahaya matahari terus kedinding rumah. Dinding akan menjadi seperti 'span' cuci yang menyerap semua haba panas dan disimpan rapi. Dan haba-haba ini akan dilepaskan oleh dinding pada malam hari. Ia menyebabkan rumah kita terasa sangat panas dan bahang.

Akibatnya, kita akan sentiasa memasang pendingin hawa sepanjang malam, membuatkan bil elektrik melambung setiap bulan. Jika hujan pun, haba panas akan tetap ada.

Selain itu, binaan bumbung rendah ini akan menyebabkan air hujan lebat masuk ke dalam bumbung atau siling. Lebih teruk, air akan masuk terus ke dalam rumah, menyebabkan rumah boleh banjir.

Mengapa pemaju membina rekabentuk seperti ini? Ini kerana pemaju akan menjana keuntungan yang lebih akibat daripada penjimatan kos bahaan binaan dimana sedikit sahaja kepingan genting digunakan dalam binaan.

Dan bagaimana kita boleh mengetahui bahawa rekabentuk yang moden dan hebat ini telah gagal? Ianya boleh diketahui apabila kita dapat melihat penduduk di kawasan perumahan itu memasang bumbung tambahan bagi mengurangkan rasa panas, serta pendingin hawa dipasangkan sepanjang hari.

Jika boleh, rumah atau kediaman berekabentuk moden dan canggih ini patut dielakkan menjadi pilihan. Selain ia kecil, rekabentuk ini merugikan pembeli tanpa disedari. Perlu diingati, rekabentuk cantik tak semestinya dapat berfungsi dengan baik dan memberikan keselesaan kepada kita dan keluarga.


10 Sebab Mengapa Pemandu Malaysia Tak Suka Beri Isyarat Membelok

Sedang memandu, tiba-tiba kenderaan di hadapan anda membelok tanpa memberi signal. Atau anda sedang berada di simpang dan ingin belok, tetapi menunggu kenderaan yang mendatang lepas terlebih dahulu, tiba-tiba kenderaan itu membelok masuk, tanpa memberi signal. Sudah pasti anda berasa sangat geram dan marah malah memaki hamun seorang diri.

Tidak memberi signal sudah menjadi kebiasaan di atas jalan raya dan ia merupakan sesuatu yang tidak beretika. Ia bukan sahaja membuang masa pemandu lain malah boleh menyebabkan kemalangan seterusnya kematian.

iluminasi.com ingin berkongsi 10 sebab mengapa pemandu tidak memberi isyarat ketika membelok.

Ini adalah sebab yang paling popular di antara pemandu yang tidak memberikan isyarat membelok. Bagi pemandu-pemandu seperti ini, memberikan signal adalah sesuatu yang sangat leceh dan menjengkelkan, serta berasakan tidak ada apa-apa akan berlaku sama ada mereka memberikan signal atau tidak.

Kalau rasa beri isyarat itu leceh, kenapa nak memandu, kan lagi leceh? Baik naik bas je.

Biasanya di sinilah bermulanya tabiat ini, iaitu isyarat membelok hanya diberikan apabila terdapat kenderaan lain di jalan raya sahaja. Jika memandu di jalan atau lorong di taman-taman di kawasan perumahan, ramai yang tidak mempedulikan hal ini.

Perkara ini akan menjadi tabiat buruk dan apabila memandu di jalan besar, mereka akan cenderung untuk tidak memberi signal. Pemandu akan lebih berhati-hati jika ada pemandu lain di jalan raya.

Anda silap jika merasakan bahawa tidak memberikan isyarat membelok di kawasan perumahan atau jalan yang kosong adalah selamat, kerana menurut syarikat insurans kereta, lebih banyak kemalangan berlaku dalam lingkungan 40 kilometer dari jarak rumah, dan di jalan yang kurang sibuk.

Ramai pemandu yang baru mendapat lesen memandu kerap melakukan perkara ini. Disebabkan kecuaian atau gelabah atas jalan raya, mereka ini sering tersalah menghidupkan suis wiper cermin ketika ingin menghidupkan suis signal. Juga sering berlaku kepada mereka yang memandu kereta milik orang lain dan tidak tahu mana satu suis signal, kerana terdapat kereta yang mempunyai suis signal di bahagian kanan, dan juga bahagian kiri.

Ini sebab yang paling tak masuk akal, namun masih kerap berlaku. Pemandu yang perlu membelok dengan cepat disebabkan tersalah atau terlepas jalan tidak ada banyak masa untuk memberikan signal yang membuatkan mereka membelok dengan tiba-tiba tanpa fikirkan akibatnya. Ia sangat bahaya dan boleh menyebabkan kemalangan.

Mempunyai kereta dan kebolehan memandu tidak bermaksud seseorang pemandu itu mengetahui semua peraturan jalan. Terdapat sesetengah pemandu yang berasakan bahawa memberikan isyarat belok adalah satu perkara yang boleh dipilih untuk dilakukan atau tidak, lebih-lebih lagi jika tiada kenderaan lain di atas jalan.

Beri isyarat belok sama ada terdapat kenderaan lain atau tidak, kerana anda tidak akan pernah tahu terdapat kenderaan lain yang datang secara tiba-tiba.

Ini sangat kerap berlaku ketika jalan sesak. Adalah menjadi kelaziman tindakan potong-memotong di antara pemandu ketika jalan sesak, jadi ramai pemandu menghalang jalan bagi sesiapa sahaja yang ingin memasuki jalannya (mencilok).

Untuk mengelakkan masalah ini berlaku, terdapat pemandu yang sengaja tidak memberikan isyarat membelok yang membolehkan mereka untuk memotong barisan sebelum kenderaan hadapan sempat menghalang jalan mereka.

Tindakan tidak bijak ini yang ingin menjimatkan masa beberapa saat boleh menyebabkan kemalangan yang merugikan.

Di Malaysia kenderaan dipandu di bahagian kiri jalan, jadi untuk membelok ke kiri adalah lebih mudah berbanding membelok ke kanan. Ini yang membuatkan ramai pemandu tidak mempedulikan pemandu lain ketika ingin membelok ke kiri. Perkara ini amat menyedihkan dan sifat pentingkan diri sendiri ini sememangnya perlu diubah.

Dengan tidak memberikan signal belok ke kiri, anda telah menyebabkan beberapa masalah. Pertama, kenderaan di belakang tidak tahu anda akan memperlahankan kenderaan dan boleh menyebabkan kemalangan fender-bender. Kedua, sikap pentingkan diri anda telah melengahkan trafik yang sepatutnya berjalan lebih lancar.

Kajian menunjukkan bahawa memberi signal adalah berjangkit, dan juga sebaliknya. Jika kenderaan hadapan memberi isyarat membelok, kenderaan di belakang secara tak langsung akan mengikut perbuatan itu, dan jika pemandu hadapan tidak memberikan signal, ia juga akan dituruti oleh pemandu belakang.

Ini antara yang paling kerap berlaku. Apabila anda berada di belakang beberapa kenderaan yang sedang menunggu giliran untuk belok ke kiri, anda berasakan mengapa anda pelu berikan isyarat belok sedangkan orang dah tahu ke mana anda nak pergi kan?

Ini yang silap, kerana tak semua orang tahu ke mana anda akan pergi. Jika anda betul, tak mengapa, tetapi jika anda membelok tanpa beri signal dan terlanggar pejalan kaki, anda lah yang bersalah.

Walaupun ia tidak kerap belaku, namun tidak memberikan isyarat belok disebabkan lampu isyarat kereta rosak masih tetap berlaku. Tidak ada gunanya jika anda seorang pemandu yang selalu memberi isyarat belok, namun isyarat tersebut rosak. Ia menjadikan anda sama seperti mereka yang pentingkan diri sendiri kerana mengabaikannya. Segeralah betulkan lampu isyarat belok kerana ia sangat penting.


Mitos Dajjal Muncul Di Segitiga Bermuda Patut Dihentikan

Segitiga Bermuda mempunyai pelbagai kisah yang masih menjadi misteri sehingga kini. Tiada siapa mampu menjawab atau memberikan keterangan yang sahih mengenai lautan yang dikatakan mampu menyedut segala apa yang melalui ke dalam pusat lautan dan hilang secara mistik.

Antara salah satu teori segitiga bermuda yang menjadi perbualan hangat dalam kalangan masyarakat kita adalah kemunculan Dajjal adalah melalui Segitiga Bermuda. Teori ini bermula apabila terbitnya sebuah buku yang bertajuk "Dajjal Akan Muncul dari Segitiga Bermuda" penulisan Muhammad Isa Dawud yang menceritakan dan menjelaskan berkenaan perihal ini.

Namun, sejauh manakah kebenaran teori ini? Dan adakah ia ditulis menggunakan dalil-dalil yang benar-benar wujud, dan jika dalil-dalil itu wujud, adakah tepat kaedah pentafsirannya?

Kita sebagai umat Islam sememangnya mempercayai kewujudan dan bahawa Dajjal akan muncul satu hari nanti kerana ia telah dijelaskan dalam Al-Quran. Namun bila masanya dan di mana tempatnya, itu tidak dapat dipastikan dengan jelas kerana semua ini adalah perkara ghaib.

Ramai yang mempercayai bulat-bulat teori ini kerana pemahaman yang tidak jelas mengenai peristiwa hari kiamat seperti mana yang dijelaskan di dalam hadis dan riwayat.

Dan ini adalah masalah akidah dan kita sebagai manusia tak mungkin layak untuk berhujah mengenai masalah ghaib, yang mana kita perlu kembali merujuk kepada Al-Quran dan hadis yakni wahyu daripada Allah.

Segitiga Bermuda atau nama jolokannya "Devil's Triangle" adalah sebuah kawasan lautan di Lautan Atlantik Utara dalam lingkungan 3 titik iaitu Florida, Puerto Rico dan Bermuda. Ia mempunyai keluasan antara 1.3 juta hingga 3.9 juta kilometer persegi. Sebanyak 26 kes kehilangan secara ghaib dilaporkan berlaku di sini bermula dari tahun 1800 melibatkan kapal laut dan pesawat.

Disebabkan ia tidak dapat dijelaskan oleh akal yang waras, ramai yang percaya ia merupakan kawasan yang ditadbir oleh kerajaan jin. Adakah benar jin berada di lautan? Ya, ia memang benar, seperti dalam sabda Rasulullah S.A.W :

إن إبليس يضع عرشه على الماء، ثم يبعث سراياه، فأدناهم منه منزلة أعظمهم فتنة، يجيء أحدهم فيقول: فعلت كذا وكذا، فيقول: ما صنعت شيئا، قال ثم يجيء أحدهم فيقول: ما تركته حتى فرقت بينه وبين امرأته، قال: فيدنيه منه ويقول: نعم أنت “

“Sesungguhnya singgasana Iblis adalah di atas laut. Dia mengutuskan pasukannya. Syaitan yang paling tinggi kedudukannya adalah yang paling hebat godaannya. Di antara mereka ada yang melapor, ‘Saya telah melakukan godaan ini.’ Iblis kemudian berkata, ‘Kamu belum melakukan apa-apa.’ Datang yang pula syaita lain berkata, ‘Saya menggoda seseorang, sehingga ketika saya meninggalkannya, dia telah bepisah (talak) dengan isterinya.’ Kemudian iblis mengajaknya untuk duduk di dekatnya dan berkata, ‘Sebaik-baik syaitan adalah kamu.’” (HR. Muslim 2813).

Jelas bahawa syaitan itu tinggal di laut, namun tidak disebutkan dengan jelas di mana lautan tersebut, dan tidak boleh mendakwa sewenang-wenangnya serta memerlukan dalil yang lain. Dan jika tiada dalil yang menerangkan hal tersebut, sebaik-baiknya adalah dengan berdiam.

Syaitan dan Dajjal mempunyai satu misi yang sama iaitu untuk menggoda manusia ke jalan kehancuran, namun kaitan antara tujuan mereka tidak cukup kuat untuk membuktikan bahawa Dajjal akan keluar melalui kerajaan Iblis di laut, apatah lagi di Segitiga Bermuda. Disebabkan ia adalah perkara ghaib, hanya dalil yang sahih sahaja boleh membuktikannya.

Perkara ini pernah disebutkan oleh Rasulullah S.A.W sendiri beberapa kali mengenai kemunculan Dajjal. Terdapat beberapa hadis, termasuklah :

أَلاَ إِنَّهُ فِى بَحْرِ الشَّامِ أَوْ بَحْرِ الْيَمَنِ لاَ بَلْ مِنْ قِبَلِ الْمَشْرِقِ ما هُوَ مِنْ قِبَلِ الْمَشْرِقِ مَا هُوَ مِنْ قِبَلِ الْمَشْرِقِ مَا هُوَ ». وَأَوْمَأَ بِيَدِهِ إِلَى الْمَشْرِقِ

“Tidaklah dia (Dajjal) di laut syam, atau laut Yaman, tidak. Tetapi dari arah Timur. Dia dari arah Timur, dia dari arah Timur..,” dan baginda berisyarat dengan tangannya ke arah Timur," [HR. Muslim no. 2942].

“Dajjal keluar dari daerah Timur, namanya Khurasan.” [HR. Tumudzi 2237 dan disahahihkan al-Albani dalam Sahih Jami’ ash-Shaghir].

Nota : Khurasan atau Khorasanadalah sebuah wilayah di timur laut Iran. Di zaman moden ini, kawasan yang berada dalam wilayah Khurasan adalah Nishapur (Iran), Herat (Afghanistan), Merv (Turkmenistan) serta beberapa negeri di selatan Sungai Jihun (Sungai Amu Darya). [Mu'jam al-Buldan, 2:350]

يَخْرُجُ الدَّجَّالُ مِنْ يَهُودِيَّةِ أَصْبَهَانَ، وَمَعَهُ سَبْعُونَ أَلْفًا مِنَ الْيَهُودِ

“Dajjal akan keluar dari daerah Yahudiyah, Asbahan. Dia bersama 70 ribu orang Yahudi.” [HR. Ahmad]

Nota : Asbahan, Asfahan atau Isfahan, adalah sebuah wilayah di Iran yang terletak 450 kilometer dari selatan Tehran, Iran. Kerajaan Babilon yang diketuai Bukhtanasar telah menyerang Baitul Maqdis bersama orang Yahudi dan menawan penduduknya. Orang Yahudi tersebut kemudiannya di tempatkan di Asfahan dan nama tempat tersebut diberi nama kampung Yahudiyah, yang mana sekarang ini adalah ibu kota Asfahan. [Mu’jam al-Buldan, 1:208]

Bualan hangat mengenai kemunculan Dajjal bermula apabila ia dikatakan berada di kawasan antara Iraq dan Syam, iaitu dalam kawasan Syria, Palestin, Lbunan dan Jordan dalam dunia moden.

إنه خارج خلة بين الشأم والعراق، فعاث يمينا وعاث شمالا، يا عباد الله فاثبتوا

“Dajjal keluar di daerah antara Syam dan Iraq. Kemudian dia membuat kerosakan di sebelah kanan dan kirinya. Wahai hamba Allah! Kuatkan iman kalian!” [HR. Muslim 2937 dan Ibn Majah 4075].

فيكون بدء ظهوره من أصبهان من حارة منها يقال لها اليهودية وينصره من أهلها سبعون ألف يهودي

“Kali pertama munculnya Dajjal di Asbahan (Isfahan, Iran), tepatnya di dataran berbatuan, yang dinamakan kampung Yahudiyah. Dajjal dibela oleh 10 ribu orang yahudi dari penduduk Asbahan.” [An-Nihayah fi al-Fitan wa al-Malahim, Hal. 59].

Tiada di antara kiat yang betul-betul tahu di mana, namun jika dilihat antara Isfahan dan Khorasan, kedua-duanya terhimpit di timur laut Iran. Yang pastinya, Dajjal akan munchul di antara dua daerah ini buat kali pertama, dan mula menarik pengikut-pengikutnya (Yahudi).

Pada September 2006, Frances Harrison dari BBC News telah melaporkan bahawa terdapat lebih kurang 25 ribu orang Yahudi di Tehran, Iran. Iran kelihatan seperti melawan zionis namun ia juga menjadi penempatan yang selamat bagi orang Yahudi. Unees Hammami, pemimpin komuniti Yahudi di Iran berkata Imam Khomeini (Bapa Revolusi Iran) membezakan Yahudi dan zionis, dan Imam Khomeini menyokong mereka (Yahudi).

Jadi, dengan penerangan dan dalil-dalil yang diberi maka ia amat meyakinkan bahawa Dajjal akan muncul di tanah Iran yang ketika ini menjadi negara Syiah. Dan berbalik kepada tajuk asal, artikel ini sama sekali menyangkal teori kemunculan Dajjal melalui Segitiga Bermuda.


Kaymakli : Bandar Bawah Tanah Di Turki Sebagai Pusat Perlidungan Perang

Semua tahu bagaimana semut membina rumah di dalam tanah. Semut-semut akan mengorek tanah dengan mengangkut satu demi satu ketulan tanah atau pasir menjadi lorong-lorong dan kemudiannya menjadi "bilik". Jika dilihatkan dari pandangan sisi, ia kelihatan seperti lorong-lorong yang bersambung di antara satu sama lain.

Menggunakan konsep yang sama, bandar bawah tanah telah di bina di kawasan Anatolia Tengah iaitu di Cappadocia, Turki. Terdapat sebanyak 36 buah bandar bawah tanah terdapat di Cappadocia, dan bandar bawah tanah paling luas dikenali sebagi Kaymakli.

Menurut Jabatan Kebudayaan Turki, Kaymakli atau nama purbanya, "Enegup" digunakan hanya untuk satu tujuan, iaitu untuk melindungi rakyat Cappadocia daripada serangan musuh ketika Perang Arab-Byzantine dari tahun 780 hingga 1180. Ia telah dibina oleh orang Indo-Eropah yang dikenali sebagai Phrygian pada abad ke-7.

Bandar Kaymakli yang terletak 19 kilometer dari bandar Nevşehir ini mempunyai 8 tingkat namun hanya 4 tingkat sahaja dibuka kepada pengunnjung, bermula pada tahun 1964.

Ia merupakan antara salah satu binaan yang sangat mengagumkan dan masih kekal utuh sehingga kini. Rumah-rumah di dalam Kaymakli ini dibina dan disusun dengan sangat kemas supaya tidak ada sesiapa selain dari penduduk di situ mengetahui bahawa ia mempunyai hampir 100 terowong kecil bawah tanah.

Terowong-terowong yang dibina agak rendah, sempit dan curam bagi memuatkan lebih banyak ruang, serta curam. Seperti bandar-bandar bawah tanah yang lain, sebutir batu yang sangat besar diletakkan di pintu masuk bagi menutup lubang pintu daripada dunia luar.

Di tingkat 1 terdapat sebuah kandang kuda kecil yang membuatkan ahli arkeologi berpendapat ada beberapa lagi kandang kuda yang masih belum ditemui. Di bahagian kiri kandang kuda itu terdapat sebuah laluan yang menghala ke sebuah gereja manakala di bahagian kanan pula terdapat ruangan yang dipercayai kediaman penempatan ini.

Di tingkat 2 pula terdapat sebuah lagi gereja terdapat di tingkat dua. Gereja-gereja ini dikatakan menjadi tempat mereka berdoa untuk mengharungi hari-hari peperangan yang perit. Di sebelah gereja ini terdapat kubur-kubur dengan nama terukir dipercayai milik si mati. Dengan penemuan ini, pakar mempercayai kubur-kubur itu adalah milik orang Kristian alim. Juga terdapat beberapa ruangan kediaman di tingkat 2.

Di tingkat 3 pula adalah merupakan kawasan yang paling luas dan terpenting di mana ia adalah bilik simpanan yang terdapat mesin wain dan minyak, dan bahagian yang paling penting dalam penempatan itu, iaitu dapur.

Terdapat banyak balang tembikar di tingkat 4 yang membuktikan rakyat bawah tanah ini mempunyai ekonomi yang stabil.

Kini ia masih digunakan oleh penduduk sekitar sebagai bilik bawah tanah, bilik simpanan dan kandang kuda yang boleh diakses melalui halaman belakang rumah.


Benarkah Berkahwin Dengan Sepupu Punca Kecacatan Genetik Anak?

Islam adalah agama yang telah disempurnakan semasa zaman Rasulullah saw. jadi pasti ada banyak persoalan tentang hidup kita ini yang mampu dijawab berpandukan apa yang diajarkan oleh Rasulullah saw.

Salah satunya adalah berkenaan perkahwinan sesama sepupu yang sebenarnya dibenarkan dalam Islam, namun tidak digalakkan oleh Rasulullah saw.

Begitupun ada juga agama lain yang mengharamkan terus penganutnya mengahwini sepupu pertama atau first cousin, walaupun sebelum ini mereka membenarkannya. Frasa saintifiknya bagi mewakili tabiat kahwin sepupu adalah 'Consanguinity.'

Dalam sejarah, wujud banyak rekod melibatkan perkahwinan antara sepupu. Antaranya adalah Charles Darwin, orang yang mengemukakan teori evolusi sebenarnya turut mengahwini sepupunya yang bernama Emma Wedgwood.

Menjelang pertengahan abad ke 19, banyak negeri di England mengharamkan perkahwinan antara sepupu dan di Amerika bermula di Kansas, pada tahun 1858. Yang paling baru mengharamkan perkahwinan sepupu adalah di Texas pada tahun 2005. Mengapa?

Banyak persoalan biologi sebenarnya yang perlu dibincangkan berkenaan isu ini dan sebenarnya, sains sendiri dibukti menyokong dakwaan yang kerap kita dengar berkenaan keburukan perkahwinan sepupu ini.

Menurut satu kajian yang dijalankan di daerah Bradford melibatkan populasi Pakistan di situ, memang wujud satu hubungan jelas antara faktor perkahwinan dan statistik kecacatan pada anak yang dilahirkan.

Secara purata, perkahwinan sepupu di antara masyarakat Pakistan di Bradford adalah sebanyak 31% daripada semua perkahwinan yang didaftarkan. Daripada jumlah itu, peratusan kecacatan pada bayi yang lahir adalah 6% pada perkahwinan antara sepupu jika dibandingkan dengan 3% bagi perkahwinan luar keluarga.

Setiap tahun angka kematian bayi melebihi 90 orang direkodkan di kalangan masyarakat Pakistan yang tinggal di England dan Wales, namun bagi menghormati tradisi masyarakat tersebut, pihak berkuasa di situ tidaklah mengambil sebarang tindakan bagi menjaga sensitiviti masyarakat yang masih mengamalkan amalan tersebut.

Namun, berdasarkan kajian saintifik yang dilaporkan menerusi jurnal The Lancet, dibuktikan menurut kajian, risiko kecacatan bayi yang dilahirkan antara ibu yang berumur lebih 35 tahun dan bayi yang terhasil dalam perkahwinan sepupu, sebenarnya mempunyai peratusan kecacatan yang sama.

Untuk memahami perkara tersebut, kita perlu tahu yang peratusan genetik yang sama di antara adik beradik adalah 50%. Angka ini sama dengan jumlah genetik di antara ibu bapa dan anak-anak mereka.

Begitupun, angka persamaan genetik ini berubah menurun kepada 12.5% bagi dan 3.1% di antara sepupu kedua. Apabila berlaku perkahwinan di antara dua sepupu yang berkongsi 12.5% faktor genetik, ini meningkatkan peratusan kecacatan pada bayi kerana ibu bapa bayi tersebut berkemungkinan mempunyai 'kecacatan genetik' yang sama yang diturunkan pada bayi tersebut.

Semua statistik ini perlu diambil kita berdasarkan 3% kecacatan yang pasti wujud bagi setiap 100 bayi yang dilahirkan dan bolehlah disimpulkan, perkahwinan antara sepupu walaupun meningkatkan risiko kecacatan, sebenarnya tidaklah seburuk yang kita sangkakan selama ini, kerana hubungannya tidak dikategorikan sebagai signifikan.

Ini semua kita cerita tentang faktor dan perspektif sains serta genetik - jadi adakah Rasulullah saw. dah tahu lebih awal tentang semua kisah genetik ini? Wallahua'llam.

Saya lebih suka melihat peringatan Rasulullah saw. itu dari segi konteks hidup bersama.

Rumah tangga bukanlah sesuatu yang mudah dijaga. Perkahwinan adalah sesuatu yang sukar untuk diimbangkan pasang surutnya. Ini hakikat yang perlu dihadam oleh semua orang yang belum atau sedang nak berkahwin. Apa pula yang akan berlaku pada sebuah pasangan sepupu yang berlakunya perceraian antara mereka?

Mampukah mereka memastikan hubungan kekeluargaan yang sebelum ini melibatkan adik beradik sama ada mak atau ayah mereka terpelihara? Apa pula terjadi pada bekas pasangan suami isteri itu jika mereka perlu pulang beraya di kampung?

Sudut positifnya pula juga besar. Dua ibu bapa kepada pasangan tersebut besar kemungkinan akan menjadi lebih rapat.

Tradisi sesebuah keluarga dapat dipertahankan, orang yang selama ini bergelar makcik dan pakcik kini bergelar mak ayah dan secara amnya, pasti pihak keluarga gembira berlakunya pernikahan tersebut kerana mampu menguatkan lagi ukhuwwah sesama mereka.

Jadi, saranan Rasulullah saw. itu sebenarnya membuka ruang kepada kita untuk membuat keputusan sendiri, sama ada lebih menjurus ke arah keburukan atau kebaikan perkahwinan di antara dua sepupu.

Tidak dinafikan memang berlakunya peningkatan peluang kecacatan pada bayi, namun melihat sendiri kajian yang telah dilaporkan, pasti ada sebabnya mengapa Rasulullah sendiri membenarkan perkahwinan antara sepupu, cuma tidak digalakkan.

Adakah ia selari dengan kajian sains yang telah dijalankan sekarang ini? Berkemungkinan besar ya.

Terbukti saranan Rasulullah membenarkan namun tidak menggalakkan perkahwinan sepupu ini tepat. Ini kerana ia mewujudkan kelonggaran bagi mereka yang tiada pilihan lain namun tetap memupuk agar kita umat Islam merantau mencari pasangan hidup di luar pusingan keluarga kita.

Sains dah menjelaskan - penyatuan dua orang yang tidak mempunyai faktor genetik yang sama, yang berbeza keturunannya, yang berbeza kecacatan selnya, akan menghasilkan zuriat yang lebih kuat sebagai anak mereka.


Pulau Bidong : Sejarah Pelarian Vietnam Yang Dilupakan

Artikel ini ditulis oleh saudara Mohd Faizal Zulkifly di laman Facebook miliknya dan pihak iluminasi.com telah mendapat kebenaran bagi mengulangsiar di blog kami untuk manfaat semua.

Keputusan kerajaan Bangladesh mewartakan sebuah pulau tak berpenghuni di wilayah selatan Chittagong untuk menempatkan pelarian Rohingya telah menyebabkan ramai yang mempersoalkan kenapa kerajaan Malaysia tidak mencontohi tindakan berkenaan iaitu dengan mewartakan satu kawasan khas untuk menempatkan pelarian Rohingya.

Mungkin ramai yang tak tahu bahawa Malaysia tidak menandatangani Konvensyen Pelarian 1951 untuk melindungi pelarian secara tetap di negara kita demi menjamin kedaulatan negara. Sungguh pun begitu, kita tetap mengizinkan mana-mana pelarian untuk singgah di negara kita sebelum dihantar ke negara ketiga.

Tahukah anda, Malaysia pernah diancam kedaulatannya dek kerana terlalu bermurah hati dengan menerima pelarian di negara kita satu ketika dahulu? Ia digelar tragedi Pulau Bidong. Kisahnya bermula apabila Malaysia mengambil keputusan untuk menerima pelarian dari negara Vietnam yang meninggalkan negara mereka melalui jalan laut dek kerana peperangan yang tercetus di negara mereka.

Oleh kerana jumlah mereka yang begitu ramai, Malaysia terpaksa mencari satu kawasan khas untuk menempatkan mereka di negara kita.

Keputusan menerima pelarian Vietnam menyaksikan kerajaan Terengganu terpaksa mengisytiharkan Pulau Bidong, sebuah kawasan tak berpenghuni di pesisir pantai Terengganu, kira-kira 40 kilometerr dari tanah besar sebagai pusat penempatan pelarian Vietnam antara tahun 1978 hingga 1990.

Ketika itu, ramai pelarian Vietnam mendarat di pantai dan pulau di perairan Pantai Timur. Dianggarkan seramai 252,390 pelarian Vietnam mendarat di Malaysia dan seramai 4,535 bayi mereka dilahirkan. Jumlah pendaratan paling tinggi ialah dengan kapal Hai Hong di Pelabuhan Klang, yang membawa 2,400 orang pada 1978.

Keputusan Malaysia ini dilihat sebagai satu keputusan kemanusiaan, dalam menanggani isu pergerakan pendatang khususnya berkaitan penyeludupan dan pemerdagangan manusia. Ia juga menyaksikan kedudukan dan peranan Malaysia sebagai Pengerusi ASEAN semakin kukuh dan membuka mata dunia luar terhadap Malaysia.

Tapi persoalan yang timbul, kenapa perlu Malaysia yang menjadi hero dalam pergolakan dan krisis di negara ASEAN? Kenapa kerajaan Myanmar sendiri terus membisu walhal ia membabitkan rakyat negaranya sendiri?

Begitu juga dengan Pertubuhan Bangsa-Bangsa Bersatu (PBB), yang seolah-olah memandang sebelah mata mengenai isu berkaitan dengan pelarian Rohingya. Kewujudan Pulau Bidong suatu masa dulu dilihat sebagai sifat kemanusiaan sebuah negara kecil yang sedang membangun dalam memperjuangkan hak asasi manusia.

Tetapi, di sebalik sifat kemanusiaan ini, timbul satu permasalahan membabitkan penduduk tempatan dan nelayan di sekitar Pulau Bidong, yang memperjuangkan hak mereka dan mahu kawasan itu dijadikan kawasan bebas kepada nelayan.

Bagi nelayan sekitar Pulau Bidong, pulau itu bukan saja menjadi lubuk sotong tetapi juga menjadi kawasan tangkapan ikan Zon B, iaitu untuk nelayan pukat jerut dan pukat tunda.

Tindakan kerajaan mengisytiharkan Pulau Bidong sebagai kawasan keselamatan pada tahun 1976 menghalang nelayan untuk menangkap ikan berhampiran Pulau Bidong. Beberapa kes nelayan dihalau oleh Pasukan Petugas Pendatang Haram Vietnam (VII) kerana dikatakan menceroboh kawasan larangan sewaktu bot mereka menghampiri Pulau Bidong untuk berteduh daripada ribut, menyebabkan mereka terpaksa meredah laut bergelora untuk berteduh di pulau terdekat, iaitu Pulau Cendering.

Malah, nelayan di kawasan berkenaan, khususnya di Batu Rakit, Meras, Mengabang Telipot, Merang dan Setiu, mendakwa kerugian kira-kira RM2 juta setahun kerana tidak dibenarkan menangkap ikan berhampiran Pulau Bidong. Ramai nelayan berhijrah ke tempat lain seperti Mersing, Johor dan Kedah.

Kemarahan mereka memuncak pada Februari 1989 apabila Persatuan Nelayan Terengganu (Penentu) bercadang menuntut ganti rugi sebanyak RM36 juta daripada Suruhanjaya Tinggi Bangsa-Bangsa Bersatu Mengenai Pelarian (UNHCR). Alasan Penentu ialah kira-kira 3,000 nelayan terjejas pendapatan kerana penempatan pelarian di pulau itu menyebabkan mereka tidak boleh menangkap ikan di sekitar pulau terbabit.

Mendengar rintihan rakyat membuatkan wujudnya konflik antara kerajaan negeri dan Kerajaan Pusat, disusuli dengan memorandum kerajaan negeri pada 16 Disember 1988, meminta pulau itu yang terletak kira-kira 50 batu nautika dari Kuala Terengganu, tidak dijadikan sebagai penempatan pelarian Vietnam.

Konflik ini berakhir pada 30 November 1991 selepas kerajaan mengumumkan Pulau Bidong akan ditutup daripada menjadi pusat penempatan sementara pelarian Vietnam.

Upacara penyerahan yang dilakukan oleh bekas Timbalan Perdana Menteri ketika itu, Tun Ghafar Baba kepada Menteri Besar Terengganu, Tan Sri Wan Mokhtar Ahmad, menandakan Pulau Bidong yang menempatkan pelarian Vietnam sejak 1975 bebas daripada `jajahan' rakyat asing. Permintaan nelayan tempatan untuk mendapatkan semula lubuk hidupan laut itu akhirnya terkabul.

Menurut pemerhati politik ketika itu, keputusan menutup Pulau Bidong sepatutnya sudah lama dibuat oleh kerajaan setelah hampir 12 tahun masalah penempatan semula pelarian ke negara ketiga menjadi semakin rumit. Keputusan kerajaan menutup Pulau Bidong untuk selama-lamanya kepada pelarian dapat mengelakkan golongan itu meninggalkan negara mereka untuk mencari kehidupan yang lebih baik.

Lebih penting, ia melenyapkan imej Pulau Bidong, sebagai pusat tarikan pelarian, khususnya dari Vietnam.

Namun, penutupan Pulau Bidong ini bukanlah pengakhiran kepada masalah pelarian dan pendatang asing ke Malaysia. Selepas Pulau Bidong ditutup, pelarian ini dipindahkan ke Kem Pelarian Sungai Besi dengan satu harapan agar masalah pelarian ini dapat diatasi. Jangkaan semua pihak itu nyata meleset apabila bilangan pelarian Vietnam ini bertambah dan menjadikan Kem Pelarian Sungai Besi seolah-olah daerah keramat mereka.


Kisah Penggodam Palestin Yang Diberi Penghargaan Oleh Amerika

Baru-baru ini ibu pejabat kerajaan Amerika Syarikat, the Pentagon telah memberikan pengiktirafan kepada seorang penggodam dari Palestin bernama Amjad Nayef Mahmoud Kabaha dan menyenaraikan namanya dalam senarai kepujian Kementerian Pertahanan negara itu.

Menurut satu kenyataan yang dikeluarkan oleh Universiti Terbuka Al-Quds di mana Amjad menuntut, pelajar IT itu telah menemui kelemahan "Cross-Site Request Forger" (CSRF) yang boleh menyebabkan akaun ejen Pentagon diceroboh masuk dengan mudah.

Apa yang menakjubkan, Amjad tidak menggunakan kelemahan Pentagon itu untuk kepentingan peribadi atau kelebihannya. Malah, beliau telah memaklumkan kepada pihak kerajaan AS tentang kelemahan tersebut untuk dibetulkan.

Ini bukan kali pertama Amjad melakukan perkara seumpama ini. Sebelum ini, beliau pernah menjumpai kelemahan hampir 50 laman web besar seperti Facebook, Google, Western Union dan Master Card.

Dalam dunia siber, orang seperti Amjad dilabel sebagai penggodam topi putih. Golongan ini merupakan penggodam yang beretika kerana mereka menggodam untuk mencari kelemahan laman-laman web yang dimiliki organisasi besar atau kerajaan dan melaporkannya untuk meningkatkan tahap keselamatan siber laman web itu.

Amjad yang bekerja di tapak pembinaan itu mempunyai cita-cita untuk memperkasakan pengetahuan orang Palestin dalam bidang ini dan melindungi mereka daripada serangan siber.


Suami Isteri Tunggang Motor RS150 Dari Malaysia ke London

Mengembara adalah sangat digalakkan dalam kehidupan bagi meluaskan pandangan dan menambahkan pengalaman. Dengan melihat negara-negara luar, kita dapat mempelajari budaya dan adat negara asing yang mana akan dapat membuatkan cara kita berfikir menjadi lebih matang dan terbuka. Malah Islam sendiri menggalakkan umatnya untuk mengembara, seperti dalam firman Allah dalam surah Al-Mulk ayat 15 :

هُوَ الَّذِي جَعَلَ لَكُمُ الْأَرْضَ ذَلُولًا فَامْشُوا فِي مَنَاكِبِهَا وَكُلُوا مِنْ رِزْقِهِ ۖ وَإِلَيْهِ النُّشُورُ

"Dialah yang menjadikan bumi bagi kamu mudah digunakan, maka berjalanlah merata-rata ceruk rantaunya, serta makanlah dari rezeki yang dikurniakan Allah; dan kepada Allah jualah (kamu) dibangkitkan hidup semula,"

Ia telah disahut oleh dua rakyat Malaysia, apabila pada 31 Ogos 2017, sepasang suami isteri dari Selangor telah mengibarkan Jalur Gemilang di bumi Eropah, iaitu di United Kingdom setelah menempuhi perjalanan sejauh 25,000 kilometer merentasi 24 buah negera dan beberapa benua.

Apa yang menarik adalah pasangan ini menggunakan jalan darat dan hanya menunggang motosikal untuk sampai ke destinasi.

Misi itu adalah impian kepada pasangan ini, Mohd Alfishahrin Zakaria, 31, dan isteri Diana Latief, 30. Mereka tiba di Kedutaan Malaysia di London kira-kira jam 10 pagi waktu Malaysia dan terus mengibarkan bendera kebanggaan sempena Hari Kemerdekaan yang ke-60.

Ekspedisi membanggakan yang disempurnakan menggunakan motosikal Honda RS150R ini bermula pada 8 April 2017 dan telah berjaya ditamatkan dalam masa 146 hari.

Antara negara-negara yang direntasi dalam ekspedisi ini termasuklah Thailand, Myanmar, India, Nepal, Pakistan, Iran, Turki, Armenia, Georgia, Greece, Montenegro, Croatia, Bosnia dan Herzegovina, Belanda, Belgium, Austria, Switzerland, Itali, Jerman, Perancis, dan United kingdom.

Pengembaraan ini adalah satu projek di bawah program inspirasi Anak Muda Bebas Dadah Persatuan Mencegah Dadah Malaysia Selangor yang disokong oleh Pemadam Negeri Selangor dan Majlis Sukan Negeri Selangor. Ia juga merupakan sebahagian daripada usaha untuk mempromosikan perhimpunan mega motosikal kapcai yang bakal diadakan pada 23 September ini di Shah Alam.

Misi ini mendapat tajaan beberapa pihak termasuklah Givi Malaysia dan STT Racing Sprockets manakala Majalah Kapcai menjadi penyiar rasmi pengembaraan antara benua ini.

Mohd Alfishahrin sangat berterima kasih kepada semua yang membantu dan mendoakan kejayaannya, terutamanya ibu bapa, keluarga dan rakan-rakan. Menurut beliau lagi, tujuan melakukan pengembaraan ini bukanlah untuk mengejar nama dan gelaran, tetapi kerana minat yang mendalam dalam sukan motosikal dan mengembara.

"Kami bukanlah datang dari keluarga yang kaya dan pengembaraan ini juga bukanlah ditaja 100% namun kejayaan ini telah membuktikan bahawa segalanya boleh dilakukan jika kita mempunyai tekad dan azam yang tinggi," - Mohd Alfishahrin

Pasangan yang baru sahaja mendirikan rumah tangga selama 5 bulan ini sanggup berhenti kerja untuk mengikuti ekspedisi yang menelan belanja hampir RM40,000 ini dan berkata ianya dilakukan demi membuktikan rakyat Malaysia mampu melakukannya.

Rata-rata penduduk tempatan negara yang dilalui tidak percaya mereka datang dari Malaysia kerana biasanya ekspedisi sebegitu dilakukan menggunakan motosikal berkuasa tinggi. Mohd Alfishahrin juga menceritakan pengalaman paling mencabar yang dilaluinya adalah ketika melalui jalan ke-3 tertinggi di dunia iaitu Chang La di India.

Walaupun pelbagai cabaran dihadapi pasangan kental ini, namun pengalaman berharga ini tak akan dapat dilupakan dan tak terbeli dengan wang ringgit.


10 Kompleks Beli-Belah Paling Besar Di Dunia

Tidak dinafikan antara salah satu tarikan pengunjung sesebuah bandar ataupun negara adalah kompleks beli-belahnya. Kompleks beli-belah memainkan peranan yang sangat penting dalam menjana ekonomi negara. Bukan sahaja ia dapat menarik perhatian pengunjung dari pelusuk negara, tetapi juga dari serata dunia.

Terdapat 324 buah kompleks beli-belah di Malaysia dengan Sarawak sebagai negeri yang mempunyai kompleks beli-belah terbanyak iaitu sebanyak 86 buah atau 26.5% daripada jumlah keseluruhan.

iluminasi.com ingin berkongsi 10 kompleks beli-belah yang terbesar di dunia dari segi keluasan lantai kasar.

Berada di tangga ke-10 adalah Isfahan City Center yang terletak di bandar Isfahan, Iran. Ia adalah sebuah kompleks komersial dan hiburan, dan merupakan kompleks beli-belah kedua terbesar di Iran. Isfahan City Center dibuka pada tahun 2012 oleh Prestige Land Iran Co. dan rekabentuknya merupakan hasil tangan kreatif Medardo Cadiz of Cadiz International, Inc.

Isfahan City Center mempunyai sebuah muzium, hotel 5 bintang dan 750 buah kedai, restoran, pejabat syarikat penerbangan, pusat dagangan dunia, pusat kewangan antarabangsa dan pusat hiburan dengan 7 buah panggung wayang. Dengan mempunyai 5,500 buah lot parkir dan berkeluasan 425,000 meter persegi, Isfahan City Center adalah kompleks membeli belah

Terletak di bandar Bangkok, Thailand, CentralWorld adalah kompleks beli-belah ke-9 terbesar dengan berkeluasan 429,500 meter persegi dan dibuka kepada pengunjung secara rasmi pada tahun 1990. Kompleks milik Central Pattana ini mengandungi sebuah hotel dan juga menara pejabat.

Kompleks beli-belah terbesar di Thailand ini mempunyai 7 tingkat yang memuatkan 495 buah kedai dari pelbagai jenis perniagaan. Ia dikunjungi oleh 150,000 pengunjung setiap hari dengan pulangan jualan sebanyak 7 billion baht ( RM900 juta) setiap tahun.

Juga terletak di Iran, Persian Gulf Complex merupakan kompleks beli-belah terbesar di dunia dari segi jumlah kedai. Ia merupakan kompleks beli-belah terbesar di Iran, dan ke-8 di dunia, milik Hossain Hossaini. Dengan mempunyai 6 buah tingkat dengan jumlah keluasan 450,000 meter persegi, ia mampu memuatkan 2,500 buah kedai dan 5,500 buah lot parkir.

Di dalam kompleks ini terdapat sebuah hotel dengan 262 buah bilik iaitu Burj Fars International. Fasiliti lain adalah kolam renang, gelanggang tenis, pusat konvensyen dan juga helipad.

Bagi mereka yang sukakan hiburan, kompleks ini mempunyai 2 buah taman hiburan iaitu di bahagian dalam kompleks seluas 28,000 meter persegi yang diberi nama Iran Land, dan di bahagian luar seluas 37,000 meter persegi. Terdapat fasiliti lain seperti 6 buah panggung wayang yang mampu memuatkan 240 pengunjung, pasaraya besar Carrefour.

Pusat membeli belah terbesar di Malaysia, 1 Utama Shopping Centre berada di tangga ke-7 senarai ini, dengan jumlah keluasan 465,000 meter persegi. Terletak di Petaling Jaya, Selangor, kompleks beli-belah yang dibuka pada tahun 1995 ini mempunyai taman di atas bumbung yang terbesar di Asia Tenggara dengan keluasan 2,787 meter persegi.

Lebih daripaada 700 buah kedai terdapat di dalam kompleks 6 tingkat ini, termasuklah 2 buah syarikat panggung wayang, pusat boling 36-lane, pusat karaoke dan tempat permainan kanak-kanak.

Selain daripada pengunjung kompleks beli-belah, ia juga menjadi tumpuan peminat sukan kerana terdapat 4 buah pusat rekreasi seperti rock climbing, besbol, padang futsal dan juga akademi menyelam.

Di tangga ke-6 adalah SM Seaside City Cebu, yang dikenali sebagai Seaside bagi orang tempatan, adalah kompleks beli-belah ke-3 terbesar di Filipina dan ke-6 di dunia. Ia merupakan projek milik SM Prime Holdings dan milik Henry Sy yang dibuka pada November 2015 dan terletak di Cebu City. Seaside mempunyai keluasan 470,000 meter persegi dengan 5 buah tingkat memuatkan 447 buah kedai.

Dibuka pada tahun 2015, Seaside merupakan kompleks beli belah terbesar di Filipina di luar kawasan Metro Manila. Sebanyak 4,336 buah lot parkir disediakan dalam kompleks. Antara fasiliti lain termasuklah Sky Park di atas bumbung dan menara tinjau setinggi 150 meter.

Dengan keluasan 474,000 meter persegi, SM Megamall berada di tempat ke-5 kompleks beli-belah di dunia. Kompleks ini juga dibina oleh SM Prime Holdings seperti SM Seaside City Cebu, dan juga merupakan milik Henry Sy. SM Megamall terdiri daripada dua buah bangunan berasingan yang dihubungkan dengan sebuah jambatan.

Terdapat lebih daripada 1000 buah lot kedai dalam kompleks ini termasuk 280 buah kedai makan. Dengan keluasan  474,000 meter persegi, SM Megamall mampu memuatkan hampir 4 juta pengunjung dalam satu-satu masa, dan mempunyai pengunjung seramai 800,000 setiap hari, dan 292 juta pengunjung setiap tahun.

Juga merupakan milik Henry Sy yang dibina oleh SM Prime Holdings, SM City North EDSA adalah kompleks beli-belah terbesar di Filipina dan Asia Tenggara dengan keluasan 498,000 meter persegi. Kompleks ini dibuka kepada pengunjung pada November 1985 dan menjalani beberapa kali pengubahsuaian. Sky Garden dibuka pada Mei 2009 melengkapkan kompleks beli-belah ini.

SM City North EDSA mempunyai lebih daripada 1,000 buah lot kedai dan parkir melebihi 10,000 lot. Sebanyak 950,000 pengunjung direkodkan setiap hari yang menjadikan jumlah keseluruhan hampir 350 juta pengunjung setiap tahun.

Tempat ke-3 dalam senarai ini jatuh kepada kompleks membeli belah yang terletak di negara dengan populasi tertinggi di dunia iaitu China. Golden Resources Mall yang juga dikenali sebagai "Great Mall of China" ini, kompleks 6 tingkat ini mempunyai keluasan 557,419 meter persegi. Ia merupakan kompleks beli-belah terbesar di dunia dari tahun 2004 hingga 2005.

Dengan jumlah lot kedai melebihi 1,000 buah, Golden Resources Mall dibuka pada tahun 2004. Ia menawarkan hampir kesemua barangan yang anda terfikir di minda, dengan 230 buah eskalator dan juga ruang restoran berkeluasan saiz 2 buah padang bola, serta gelanggang luncur.

Masih milik China, tempat ke-2 senarai kompleks beli-belah terbesar di dunia adalah SM Tianjin yang terletak di bandar Tianjin. Walaupun terletak di China, namun ia adalah milik SM Prime Holdings, sama seperti kompleks beli-belah di tangga ke-4, 5 dan 6 senarai ini. Terdapat 7 buah kompleks beli-belah milik SM Prime Holdings di China.

SM Tianjin mempunyai keluasan 565,000 meter persegi yang mampu memuatkan lebih daripada 2,500 lot kedai.

Dengan jumlah lot kedai sebanyak 2,350 buah di atas tapak seluas 659,612 meter persegi bersamaan hampir 1 setengah kali ganda 1 Utama Shopping Complex, New South China Mall adalah kompleks beli-belah terbesar di atas muka bumi. Terletak di Dongguan, China, ia juga merupakan kompleks beli-belah dengan lot kedai kosong terbanyak di dunia. Daripada jumlah keseluruhan 2,350 lot kedai, hanya 47 buah (2%) lot sahaja disewa dan 2,303 lagi terbiar kosong sehingga tahun 2014.

Selepas pengubahsuaian dan menjalani pemodelan semula, ia mula menarik perhatian penyewa. Tarikan utama kompleks ini adalah terdapat replika bandar-bandar besar dunia di dalamnya termasuklah Amsterdam, Paris, Rome, Venice, Egypt, Caribbean dan California. Ia juga memuatkan sebuah rollercoaster sepanjang 553 meter.


10 Bendera Negara Seluruh Dunia Yang Hampir Serupa Tapi Tak Sama

Semasa berlangsungnya Sukan SEA di Kuala Lumpur pada tahun 2017, berlaku sedikit kekecohan apabila berlaku kesilapan ketika mencetak gambar bendera negara-negara jiran sehingga banyak laman web dalam negara kita digodam oleh beberapa pihak yang terlampau berang.

Tidak dinafikan, bendera kebangsaan merupakan salah satu simbol yang paling mudah dikenali bagi sesebuah negara. Kebiasaannya, agak mudah bagi sesiapa pun untuk mengenal pasti bendera yang dipunyai oleh sesebuah negara, terutama sekali apabila bendera tersebut sering dilihat dalam acara-acara sukan besar seperti Olimpik dan Piala Dunia.

Namun, adakalanya kekeliruan boleh berlaku apabila terdapat negara yang mempunyai bendera seakan-akan sama. Kami kongsikan 10 set bendera yang kelihatan serupa jika dilihat sekali imbas, tapi sebenarnya berbeza:

Dalam banyak-banyak bendera negara di dunia, dua bendera inilah yang paling seiras. Ini disebabkan rekaan, saiz dan pemilihan warna serta kedudukannya adalah saling tak tumpah.

Kalau ditunjukkan secara berasingan, kebarangkalian untuk silap mengenal pasti adalah tinggi. Jika diperhatikan secara teliti, barulah anda boleh nampak perbezaan ton warna pada kedua-dua bendera.

Thailand dan Costa Rica berada pada kedudukan yang jauh bertentangan dalam peta dunia namun kedua-duanya mempunyai bendera yang sama. Cuma warna saja yang diterbalikkan.

Inilah yang menjadi kontroversi hangat ketika Sukan Sea 2017 di Kuala Lumpur baru-baru ini. Bendera Poland dan Indonesia jika diperhatikan hanya terbalik warnanya.

Manakala bendera Indonesia mempunyai jalur dan warna yang serupa dengan bendera Monaco, cuma saiz bendera sahaja yang berlainan.

Singapura juga mempunyai bendera yang seakan-akan sama namun ia mempunyai logo bulan sabit dan lima bintang pada jalur merah di bahagian atas.

Kedua-dua bendera Itali dan Mexico mempunyai jalur tegak yang sama warnanya. Apa yang membezakannya hanyalah jata negara yang diletakkan di tengah-tengah bendera Mexico.

Ireland dan Ivory Coast juga kelihatan serupa dengan Itali dan Mexico. Namun kedua-duanya menggantikan warna jingga dengan merah serta diterbalikkan kedudukan.

India dan Niger mempunyai tiga jalur dengan pilihan warna yang sama. Kedua-duanya juga mempunyai objek bulat di tengah-tengah bendera.

Hungary tidak mempunyai objek bulat di tengah dan mempunyai ton warna yang agak berlainan.

Kedua-dua bendera New Zealand dan Australia menggunakan panji biru British yang berlatarbelakang warna biru dengan Union Jack di bahagian bucu belah atas. Kedua-duanya juga menonjolkan elemen buruj Bintang Pari (Southern Cross).

Walau bagaimanapun, kedua-dua rekaan bendera ini berbeza dari pelbagai aspek : (1) rekaan buruj yang berbeza iaitu lima bintang putih dengan tujuh bucu bagi bendera Australia dan empat bintang merah-putih dengan lima bucu bagi New Zealand; (2) penambahan bintang "Komanwel" keenam pada bendera Australia; dan (3) ton warna biru dan merah yang berlainan.

Orang Belanda mula menggunakan warna merah, putih dan biru dengan jalur melintang pada bendera mereka sejak pertengahan abad ke-17 lagi. Bendera the Netherlands ini diinspirasikan oleh bendera Perancis dengan jalur menegak selepas Revolusi Perancis pada tahun 1789.

Walaupun lokasi Luxembourg berada berhampiran Belanda, namun benderanya bukan diinspirasikan atau diambil daripada Belanda. Ia direka sendiri dengan saiz yang lebih lebar dan menggunakan ton biru berbeza.

Kesemua bendera ini menggunakan tiga warna asas yang sama iaitu hijau, kuning dan merah walaupun ada beberapa ton yang berbeza.

Bendera Guinea dan Mali merupakan dua versi bendera yang diterbalikkan posisi warnanya. Senegal dan Cameroon pula mempunyai bintang di tengah-tengah bendera. Manakala Ghana dan Bolivia menggunakan jalur dan kombinasi warna yang sama namun mempunyai objek hiasan utama yang berbeza.

Kesemua bendera negara Nordic ini mempunyai rekaan yang sama dengan tanda salib melintang yang digelar Scandinavian Cross yang melambangkan agama Kristian.

Rekaan bendera ini mula digunakan oleh Denmark pada tahun 1748 dan diikuti oleh negara-negara lain selepas abad ke-18. Manakala penggunaan tiga warna pula dimulakan oleh Norway.

Kedua-dua bendera ini mempunyai persamaan kerana menurut sejarah, ia dicedok daripada dua rekaan bendera yang seakan-akan serupa.

Bendera Malaysia pada asalnya meminjam elemen-elemen daripada bendera East India Company (EIC) manakala bendera Amerika pula menggunakan elemen daripada bendera Grand Union yang sama seperti bendera EIC.

Beza kedua-dua bendera Malaysia dan Amerika terletak pada rekaan di dalam petak biru dan juga bilangan jalurnya merah-putihnya.


Kemanakah Perginya Najis Manusia Dalam Tandas Pesawat?

Sebelum ini kami telah merungkai misteri berkaitan kapal terbang akan mengapa tingkapnya berbentuk bujur. Walaubagaimanapun, terdapat satu lagi perkara yang masih menimbulkan tanda tanya iaitu apa yang berlaku apabila kita menggunakan tandas pesawat dan mengepam di udara pada ketinggian 32,000 kaki? Di manakah semua sisa kumbahan manusia itu pergi dan dilupuskan?

Tandas pesawat sudah wujud sejak awal perjalanan udara diperkenalkan lagi dimana juruterbang perang dunia kedua membuang air kecil dalam botol serta membuang air besar dalam kotak dan melemparkannya keluar melalui tingkap. Sehingga kini, sesetengah masyarakat masih percaya bahawa kapal terbang membuang najis berwarna biru yang beku (blue ice) melalui udara.

Pasti anda tertanya-tanya, adakah kapal terbang pernah membuang sisa kumbahan manusia semasa terbang di udara? Jawapannya ialah tidak boleh dan tidak dibenarkan. Jadi, apa yang berlaku kepada najis di dalam tandas pesawat?

Menurut konteks penerbangan, blue ice adalah sisa kumbahan yang membeku dan bocor semasa sesuatu pesawat itu sedang terbang. Mengapa ia berwarna biru? Ini kerana warna cecair penyahinfeksi tersebut sendiri ialah biru yang kemudiannya membeku bersama sisa kumbahan dan kemudiannya membentuk pepejal yang juga berwarna biru.

Terdapat banyak kes dimana blue ice yang jatuh mampu memberi kerosakan teruk kepada objek yang dihentamnya. Malah, ia dikatakan mampu merosakkan bumbung kereta dan rumah.

Seiring dengan perkembangan teknologi, terdapat dua sistem yang digunakan dalam tandas penerbangan moden. Pertama ialah 'sistem sisa buangan tertutup' yang berfungsi seperti tandas rumah biasa dan membuang air sisa buangan ke dalam tangki kumbahan semasa penerbangan. Sementara itu, sistem kedua yang lebih moden dipanggil 'sistem sisa buangan vakum' yang menyerap air sisa buangan ke dalam tangki.

Menurut laporan laman web gizmodo.com, tandas vakum bergantung kepada sedutan yang kuat dan dinding yang licin untuk menarik bahan buangan menggunakan hanya kiraan satu pecahan daripada satu galon air. Menekan butang 'flush' membuka injap di bahagian bawah mangkuk tandas pesawat dan mendedahkan kandungannya ke dalam vakum pneumatik. Selepas itu, vakum tersebut menyedut beban melalui saluran pembetung kapal terbang ke dalam tangki yang mengandungi 200 galon air. Kemudian, sisa itu tersimpan di dalam tangki tersebut sepanjang tempoh penerbangan sebelum disedut keluar oleh kru di atas darat.

Selain itu, terdapat selak di bahagian luar pada tangki sisa kumbahan itu bagi memastikan juruterbang tidak membuang najis yang terkumpul secara tidak sengaja semasa di udara. Oleh itu, dakwaan bahawa isi tandas dibuang sementara pesawat masih berada di udara pada zaman kini adalah tidak benar sama sekali.


Sejarah Hari Raya Korban AidilAdha: Penyembelihan Nabi Ismail

Umum mengetahui bahawa sejarah hari raya korban adalah rentetan daripada sejarah kisah Nabi Ibrahim yang diperintahkan oleh Allah untuk menyembelih anak sulungnya iaitu Nabi Ismail. Insiden ini kemudiannya disyiarkan oleh penghulu segala nabi dan manusia iaitu Nabi Muhammad S.A.W yang menganjurkan penyembelihan haiwan ternakan ketika Aidiladha.

Selain dugaan yang diterima oleh Nabi Ibrahim dalam menyampaikan dakwah kepada kaumnya, Nabi Ibrahim juga diduga dengan satu ujian berkeluarga yang amat berat. Dugaan tersebut benar-benar menguji kesabaran beliau sebagai seorang pesuruh Allah, iaitu Nabi Ibrahim tidak dikurniakan cahaya mata sehingga berusia 86 tahun.

Dan pada satu ketika, Nabi Ibrahim telah menadah tangannya lalu berdoa kepada Allah:

"Ya Tuhanku, Engkau anugerahkanlah kepada aku (seorang anak) yang tergolong daripada orang-orang yang soleh," (Ash-Shafaat [37]:100)

Sesungguhnya Allah telah mendengar doa beliau dan memberikan khabar gembira bahawa beliau akan dikurniakan seorang anak yang sangat penyabar. Nabi Ibrahim tidak mempunyai anak bersama isterinya, Sarah, sehingga usia Sarah sudah lanjut. Sarah yang terpaksa sabar dengan dugaan itu kemudiannya meminta Nabi Ibrahim untuk mengahwini Hajar, putri Raja Mesir.

Akhirnya, selepas beberapa ketika Nabi Ibrahim menikahi Hajar, berita gembira diturunkan dari langit bahawa Hajar telah mengandungkan seorang putera. Putera pertama Nabi Ibrahim ini telah diberi nama Ismail. Ahli-ahli sejarah menyatakan bahawa Nabi Ismail dilahirkan oleh Hajar ketika Nabi Ibrahim berusia 86 tahun.

Dan disebabkan kesabaran dan pengorbanan Sarah sebagai isteri yang taat, Allah juga mengurniakannya seorang anak, iaitu Nabi Ishak, ketika Nabi Ibrahim berusia 100 tahun.

Dan ketika Ismail masih menyusu, Nabi Ibrahim membawa Ismail dan Hajar ke Mekah, yang ketika itu Mekah tidak mempunyai penduduk dan tidak ada setitis air pun. Dan tak semena-mena, Nabi Ibrahim meninggalkan Hajar dan Ibrahim yang dibekalkan dengan botol yang mengandungi air, serta beg kecil mengandungi kurma.

Ketika Nabi Ibrahim berlalu pergi, beliau telah mengikutinya dan bertanya:

"Wahai Ibrahim, ke manakah engkau hendak pergi? Adakah engkau mahu meninggalkan kami di kawasan lembah yang tidak ada seorang manusia dan juga langsung tidak mempunyai makanan".

Hajar bertanya berkali-kali kepada Nabi Ibrahim, namun Nabi Ibrahim langsung tidak menolehkan wajahnya kepada Hajar. Dan kemudian, Hajar bertanya sekali lagi kepada Nabi Ibrahim.

Nabi Ibrahim lalu menjawab, "Ya". Mendengar jawapan itu, hati Hajar berasa lega seraya membalas, "Jikalau begitu, aku yakin bahawa kami tak akan disia-siakan," dan kembali ke tempat yang ditinggalkan.

Nabi Ibrahim kemudian berlalu pergi, sehinggalah ke suatu tempat yang jauh yang diberi nama Tsamiyah. Nabi Ibrahim kemudiannya berhenti dan menadah tangan sambil wajahnya menhadap ke Baitullah lalu berdoa:

"Ya Allah Ya Tuhanku, sesungguhnya aku telah meninggalkan sebahagian daripada keturunanku di sebuah kawasan lembah yang langsung tidak mempunyai tanaman, berdekatan dengan rumahMu (Baitullah) yang terhormat, agar mereka mendirikan solat. Maka, jadikanlah hati sebahagian daripada manusia manusia supaya cenderung kepada mereka dan kurniakanlah rezeki kepada mereka dari buah-buahan, mudah-mudahan mereka bersyukur". (Ibrahim [14] : 37)

Hajar yang ditinggalkan bersama Ismail, kemudian minum air yang disediakan Nabi Ibrahim dan menyusukan Ismail. Setelah beberapa ketika, air di dalam botol tersebut telah habis dan kedua-duanya berasa sangat haus, sehingga Ismail merengek-rengek. Hajar kemudiannya terpaksa mencari sumber air dan meninggalkan Ismail di situ.

Hajar berlari ke Bukit Safa, iaitu bukit yang paling dekat dengannya. Hajar naik ke atas bukit tersebut sambil melihat ke lembah sekitar jika ada orang di sana, malangnya tidak ada siapa pun di situ. Hajar kemudiannya bersusah payah menuruni bukit itu, dan kemudiannya berlari ke Bukit Marwah. Beliau sekali lagi memanjat bukit itu untuk melihat jika ada orang di sana, namun tiada siapa juga di situ.

Hajar mengulangi perbuatan itu sebanyak 7 kali. Kali terakhir mendekati Bukit Marwah, Hajar terdengar satu suara dan mendiamkan diri supaya dapat mendengar dengan lebih jelas. Lalu Hajar berkata, "Engkau telah memperdengarkan. Adakah Engkau dapat menolong?”.

Tiba-tiba beliau mendapati terdapat Malaikat berdekatan dengan sumber air zam-zam, dan malaikat itu menggalikan tanah menggunakan tumitnya (dalam riwayat lain mengatakan dengan sayapnya) sehingga terkeluar air.

Tanpa berlengah Hajar menghulurkan tangan dan mengambil air tersebut dan memasukkan ke dalam bekasnya. Semakin beliau menceduk air itu, semakin deras ia keluar.

يَرْحَمُ اللهُ أُمُّ إِسْمَعِيْلَ لَوْ تَرَكَتْ زَمْزَمَ أَوْ قَالَ لَوْ لَمْ تَغْرِفْ مِنَ الْمَاءِ لَكَانَتْ زَمْزَمُ عَيْنًا مَعِيْنًا

“Semoga Allah melimpahkan rahmat kepada ibunya Ismail , jika saja ia membiarkan Zamzam atau beliau bersabda: Seandainya dia tidak mencedokkan airnya, nescaya Zamzam menjadi mata air yang mengalir.”

Air itu kemudiannya diminum oleh Hajar lalu menyusui Ismail. Ismail dijaga oleh Hajar dengan baik dan membesar dengan sihat.

Sembelihan korban pada Aidiladha adalah disebabkan nazar Nabi Ibrahim yang suka berkorban haiwan ternakan dengan banyak iaitu 1000 ekor kambing, 300 ekor lembu dan 100 ekor unta sehinggakan para malaikat pun mengagumi perbuatannya.

Dan disebabkan itu, Nabi Ibrahim pernah berkata, "Apa yang aku korbankan belumlah menjadi apa-apa bagiku. Demi Allah, jika aku mempunyai anak lelaki, akan aku korbankan dia ke jalan Allah,".

Hinggalah beliau berkata, "Semua yang menjadi qurbanku itu belumlah menjadi apa-apa bagiku. Demi Allah, kalau aku mempunyai anak lelaki, tentu aku akan persembahkan juga di jalan Allah dan aku korbankan dia untuk Allah SWT."

Nabi Ibrahim yang terlupa akan nazarnya itu kemudian memohon doa agar dikurniakan anak di mana lahirlah Ismail.

Dan ketika Ismail sudah boleh berjalan (ada ulama mengatakan berusia 7 tahun dan ada yang mengatakan 13 tahun), pada 8 Zulhijjah (malam tarwiyah), Nabi Ibrahim bermimpi akan satu perintah yang berkata, "Wahai Ibrahim, tunaikanlah nazarmu,". Bangun keesokan harinya, Nabi Ibrahim terfikir sama ada ia mimpi dari Allah atau dari syaitan.

Nota : 8 Zulhijjah digelar sebagai hari tarwiyah bersempena perkataan "fikir" iaitu "Tarwiyah" dalam bahasa Arab.

Kemudian, Nabi Ibrahim sekali lagi bermimpi perkara yang sama. Pada keesokan harinya iaitu 9 Zulhijjah, Nabi Ibrahim pasti mimpi tersebut itu adalah daripada Allah.

Nota : 9 Zulhijjah digelar sebagai hari Arafah bersempena perkataan "pasti" iaitu "Arafah" dalam bahasa Arab.

Nabi Ibrahim sekali lagi bermimpi perkara yang sama pada hari ketiga, yang meyakinkan bahawa Allah memerintahkan supaya beliau melaksanakan nazarnya iaitu melakukan penyembelihan.

Nota : 10 Zulhijjah digelar sebagai hari Nahar bersempena perkataan "sembelih" iaitu "Nahrun" dalam bahasa Arab.

Nabi Ibrahim kemudiannya berjumpa dengan Ismail dan memberitahu perintah untuk menyembelihnya. Ismail lalu menjawab, "Wahai ayahku, lakukanlah apa yang diperintahkan ke atas mu, insyaAllah engkau akan mendapatiku termasuk dari mereka yang sabar," (Ash-Shafaat [37] : 102)

Ketika hari penyembelihan, Iblis tidak duduk diam dan menghasut Nabi Ibrahim supaya tidak melakukannya, namun tidak diendahkan hasutan itu. Kecewa gagal mempengaruhi Nabi Ibrahim, Iblis kemudiannya mencari Hajar untuk dihasut pula.

Hajar yang tidak mengetahui akan perkara itu telah diberitahu Iblis, dan berasa terkejut dengan berkata, "Jangan engkau bohong, saya tidak pernah dengar ada seorang ayah tergamak menyembelih anaknya sendiri. Untuk apa dia menyembelihnya?"

Iblis kemudian menjawab, "Ibrahim menyangka bahawa Tuhannya yang telah memerintahkannya,". Mendengar jawapan itu, Hajar lalu berkata, "Jika begitu, Nabi Ibrahim tak pernah diperintahkan untuk melakukan sesuatu yang batil, maka aku sendiri bersedia untuk menebus perintah itu dengan nyawaku, apatah lagi dengan nyawa anakku,"

Kecewa sekali lagi, Iblis cuba menghasut Ismail pula, dan ketika itulah Nabi Ibrahim, Ismail dan Hajar melontarkan batu kepada Iblis yang mencederakkan mata Iblis yang kemudiannya berlari pergi.

Nota : Perbuatan melontar batu ini diabadikan dalam ibarah haji iaitu melontar jamrah.

Berbekalkan tali dan pisau, Nabi Ibrahim mengikat tangan dan kaki serta bersedia untuk menyembelih Ismail. Nabi Ibrahim kemudiannya membaringkan Ismail. Kedua-duanya berserah bulat-bulat kepada perintah Allah. Ismail dibaringkan dengan sisi mukanya di atas tanah. Pisau diletakkan di leher Ismail, dan Nabi Ibrahim mula menyembelih Ismail dengan kuatnya.

Tetapi, leher Ismail tidak sedikit pun terluka. Ismail kemudian berkata kepada ayahnya, "Wahai ayahku, leraikanlah tali pada tangan dan kakiku agar Allah tidak melihat aku seperti orang yang terpaksa,"

Nabi Ibrahim lalu membaringkan anaknya sekali lagi tanpat ikatan, lalu melakukan penyembelihan kali kedua. Dengan izin Allah, leher Ismail tidak terluka.

Ismail sekali lagi bersuara, "Wahai ayahku, engkau menjadi lemah kerana masih ada rasa cintamu kepadaku, yang membuatkanmu tidak dapat menyembelih aku,"

Nabi Ibrahim kemudian mengambil pisau tersebut dan membelah batu, maka putus dua batu itu, seraya berkata, "Wahai pisau, engkau mampu membelah batu tetapi kenapa tidak mampu memotong daging?"

Dengan izin Allah, pisau itu berkata, "Wahai Ibrahim, engkau mengarahkan aku dengan berkata 'Potonglah', sedangkan Allah berfirman 'Jangan engkau potong', bagaimana aku boleh menderhaka Tuhanmu dan mengikut perintahmu?"

"Dan Kami (Allah) menyeru: Hai Ibrahim, sesungguhnya engkau telah membenarkan mimpi itu dan sesungguhnya Kami membalas orang-orang yang berbuat baik."

Malaikat Jibril lalu muncul membawa seekor kibas sebagai pengganti Ismail, sepertimana dalam firman Allah S.W.T :

"Dan Kami tebus anaknya itu dengan seekor binatang sembelihan yang besar," (As Shaffaat:37:107)

Begitulah pengorbanan dan kesanggupan Nabi Ibrahim yang sangat taat dan patuh kepada perintah Allah. Sungguh besar ujian Allah terhadap beliau yang mana tidak dikurniakan zuriat sehingga berusia 86 tahun. Dan apabila dikurniakan Ismail, diperintahkan pula oleh Allah untuk meninggalkan Hajar dan Ismail di lembah tak berpenghuni dan tak ada makanan.

Dan apabila Ismail membesar, kesabaran dan ketaatan Nabi Ibrahim dan Ismail sekali lagi diuji dengan diperintahkan menyembelih anaknya. Disebabkan ketaatan mereka, Allah telah memberikan ganjaran dengan menggantikan Ismail dengan seekor kibas.

Begitulah kisah ketaatan Ibrahim A.S dan keluarganya, serta rentetan sejarah penyembelihan korban pada Hari Raya Aidiladha dan hari-harinya (Tarwiyah, Arafah dan Nahar).


4 Eksperimen Kejam Pihak Nazi Terhadap Manusia

Ketika zaman perang, bermacam-macam eksperimen yang telah dilakukan oleh pihak Nazi untuk mencari jawapan kepada sesuatu masalah atau penyakit. Selalunya yang menjadi mangsa untuk dijadikan bahan ujikaji ini adalah tahanan-tahanan perang mereka. Disebabkan tiada protokol atau organisasi khas yang memantau eksperimen ini, maka mereka hanya menjalankan eksperimen-eksperimen ini sesuka hati mereka.

Kebanyakan mangsa eksperimen ini mati atau mengalami kecederaan yang lebih teruk lagi. Berikut merupakan beberapa eksperimen oleh pihak Nazi ke atas manusia yang pernah direkodkan dalam sejarah.

Antara keperluan asas yang sukar diperolehi ketika zaman peperangan adalah sumber air bersih. Kerana sumber air bersih untuk minuman agak terbatas, pihak Nazi telah mendapat idea untuk melakukan satu eksperimen terhadap manusia menggunakan air laut. Tahanan perang di Dachau telah dijadikan sebagai subjek ujikasi.

Subjek-subjek eksperimen ini telah dibahagikan kepada beberapa kumpulan - tidak diberikan air, diberikan air laut, diberikan air laut yang diproses melalui Metod Berka dan diberikan air laut tanpa garam. Kesemua subjek tidak diberikan makanan dan minuman melainkan hanya air yang diuji. Sebahagian subjek yang diberi air laut menghadapi cirit-birit, halusinasi dan ramai yang mati.

Ketika zaman perang, saintis Nazi telah mereka cipta pelbagai jenis racun untuk membunuh pihak musuh. Untuk menguji keberkesanan racun-racun ini, tahanan perang telah dijadikan sebagai bahan uji kaji. Pada 1943, pelbagai jenis racun telah dicuba ke atas tahanan tanpa pengetahuan mereka melalui pelbagai cara antaranya melalui makanan yang diletakakn racun.

Sesetengah tahanan mati. Ada juga tahanan diberi racun kemudiannya sengaja dibunuh agar ujian autopsi dapat dijalankan. Selain itu, ada juga tahanan yang sengaja ditembak dengan peluru yang mengandungi racun. Kebanyakan mangsa cedera teruk atau mati.

Selama 3 tahun, beberapa siri eksperimen telah dijalankan kepada lebih 1000 tahanan perang di Dachau. Mereka yang sihat telah didedahkan kepada jangkitan nyamuk yang mengandungi virus malaria.

Subjek yang disahkan malaria kemudiannya diberikan dengan pelbagai jenis ubat untuk menguji keberkesanannya. Kebanyakannya mati. Sebahagian yang hidup pula menanggung kesakitan dan kecacatan seumur hidup.

Ekperimen untuk menguji keberkesanan ubat-ubatan daripada sufonamides telah dijalankan pada tahanan perang di kem Ravensburg. Untuk ujian ini, subjek akan dicederakan pada bahagian betis. Doktor kemudiannya akan menyapu ubat yang dicipta sebelum menjahit koyakan tersebut.

Selain itu, serpihan kaca juga akan diletakkan pada kecederaan tersebut untuk menggambarkan kecederaan sebenar ketika waktu perang. Untuk simulasi kecederaan daripada tembakan peluru pula, saluran darah subjek akan diikat ketat pada kedua-dua bahagian untuk menghentikan pendarahan. Mereka kemudian akan diberikan sulfonamide. Kebanyakan yang menjadi subjek eksperimen ini mengalami kesakitan yang teramat sangat yang menyebabkan kematian atau kecederaan kekal.


5 Fobia Pelik Manusia Berkaitan Makanan

Segelintir manusia mempunyai fobia terhadapat sesuatu perkara atau benda. Fobio ini boleh berpunca daripada pelbagai faktor seperti faktor biologi, fisiologi atau pengalaman masa lampau. Kali ini kami kongsikan beberapa fobio pelik manusia terhadap makanan.

Sekiranya anda tidak makan sayur, terdapat dua kemungkinan - sama ada anda tidak suka sayur atau anda ada sejenis fobia dipanggil Lachanophobia. Walau bagaimanapun, kebanyakan dari kita yang tidak makan sayur bukanlah fobio, sebaliknya tidak makan sayur kerana rasanya tidak sedap atau tidak nampak menyelerakan. Mungkin ada sesetengah sayur yang dimakan, ada yang tidak.

Walau bagaimanapun, orang yang mempunyai Lachanophobia mempunyai ketakutan terhadap sayur. Melihat sayur sahaja pun sudah cukup menakutkan, boleh menyebabkan mereka semput. Orang yang mempunyai lachanophobia mempunyai risiko besar tidak mempunyai diet pemakanan yang seimbang yang biasanya didapati daripada sayur.

Ini juga sejenis fobia yang pelik. Takut untuk masak? Mageirocophobia adalah sejenis fobia yang mana penghidapnya berasa takut untuk masak kerana risau sekiranya masakan mereka yang dihidangkan kepada orang lain mampu menyebabkan keracunan makanan atau membunuh orang.

Selain itu, mereka ini juga takut sekiranya tercedera/terpotong tangan ketika masak dan juga risau sekiranya cedera akibat terkena minyak panas atau melecur semasa masak. Biasanya orang mageirocophobia tidak akan masak sama sekali, dan hanya akan membeli makanan daripada kedai. Tapi sekiranya anda memang malas masak, itu bukannya mageirocophobia ya .

Siapa yang tidak sukakan coklat? Tidak kiralah untuk dimakan begitu sahaja atau diberi sebagai hadiah, coklat selalunya menjadi pilihan kerana ianya mudah didapati dan kebanyakan orang menggemarinya. Xocolatophobia, atau fobia terhadap coklat merupakan antara jenis fobia yang jarang didengari.

Andrew Bullock, seorang produser TV antara orang yang mempunyai penyakit ini. Beliau tidak boleh melihat apatah lagi menyentuh coklat. Beliau mengatakan bahawa apabila menyentuh coklat, beliau merasakan ianya kotor. Walaupun sudah dibasuh, beliau masih dapat merasa sisa kotoran pada coklat itu masih ada di tangannya.

Kebanyakan daripada kita sudah maklum biasanya orang yang tidak makan ikan adalah kerana mereka alergik terhadap makanan laut (seafood). Bergantung kepada tahap alergik, apabila makan makanan berasaskan ikan mereka akan gatal-gatal pada sebahagian atau seluruh anggota badan. Bagi kes yang teruk, terpaksa dimasukkan ke hospital dan diberikan suntikan.

Rupa-rupanya, ada juga golongan Ichthyophobia, iaitu manusia yang fobia terhadap ikan. Bukan setakat makan, bau ikan pun tidak boleh. Golongan ini takut untuk makan ikan kerana berpendapat ikan mengandungi merkuri dan bahan-bahan tercemar lain semasa hidup di laut atau sungai. Sekiranya anda gemar memancing, janganlah ajak mereka ini.

Kebanyakan makanan yang mudah diperolehi hari ini adalah makanan yang sudah diproses. Sebagai contoh roti, biskut dan lain-lain. Gula dan garam juga amat penting untuk badan, walaupun hanya untuk kuantiti yang sedikit. Golongan Orthorexia ini pula lebih ekstrim di mana mereka tidak akan menyentuh langsung makanan yang telah diproses.

Walau bagaimanapun, gaya hidup Orthorexia bukanlah sesuatu yang sihat. Kebanyakannya menghadapi kekurangan nutrisi akibat terlalu obses dengan makanan organik dan yang belum diproses. Akibatnya, mereka akan mengelakkan makanan yang didakwa sudah tercemar atau sudah diproses seperti produk tenusu dan bijian.


Kisah Pesakit Kanser Bunuh Rakan Yang Ajarnya Merokok

Bahaya merokok memang tidak dapat dinafikan oleh mana-mana individu, termasuklah oleh individu yang merokok sendiri.

Bahan-bahan yang digunakan untuk menghasilkan rokok adalah sangat berbahaya dan toksik kepada badan, yang dikaitkan menjadi penyebab pelbagai jenis masalah kesihatan termasuklah asma, sakit jantung, strok, serta barah termasuklah barah paru-paru.

Malah, setiap tahun dianggarkan hampir 7 juta nyawa terkorban akibat merokok. Daripada jumlah 7 juta ini, 6 juta daripadanya adalah perokok dan 890,000 lagi adalah 2nd hand smoker. Namun, merokok juga boleh menyebabkan kematian, dengan cara yang anda tak pernah jangka.

Baru-baru ini, seorang lelaki di India yang telah didiagnos mengalami kanser tekak didakwa telah menembak mati rakan sekerjanya, Inayat, yang memperkenalkan rokok kepadanya.

Lelaki berusia 25 tahun itu berang apabila doktor memberitahu bahawa penyakit yang dialaminya itu disebabkan oleh tabiat merokoknya. Beliau kemudian bertindak diluar kawalan dengan dengan menembak rakannya.

Mustakeem Ahmad merupakan seorang chef di sebuah restoran di barat Delhi milik abang ipar mangsa, yang juga seorang chef. Mustakeem dikatakan belajar merokok dan menghisap ganja melalui rakannya itu.

Selepas beberapa lama melakukan tabiat itu, tekak Mustakeem mula berasa tidak selesa dan mengalami jangkitan.

Situasi itu membuatkan beliau terpaksa berjumpa dengan doktor. Menurut doktor, barah tekak yang dihidapinya adalah disebabkan tabiat merokok yang berlebihan.

Selain itu, Mustakeem juga dikatakan bencikan rakan sekerjanya itu kerana Inayat lebih bagus dalam pekerjaan mereka. Ia menjadikan Mustakeem lebih marah apabila mendapat berita buruk itu daripada doktor.

Mustakeem juga dikatakan cuba untuk membuatkan Inayat dipecat namun tidak berjaya. Setelah disoalsiasat, polis memberitahu Mustakeem telah membeli pistol dan berlatih menembak terlebih dahulu sebelum melakukan pembunuhan itu, untuk memastikan mangsa benar-benar mati.


5 Lapangan Terbang Paling Berbahaya Di Dunia

Pesawat adalah salah satu kenderaan yang memerlukan pengendalinya berkemahiran tinggi kerana ia tidak berada di atas daratan atau bumi ketika beroperasi. Sedikit kelekaan atau kesilapan boleh menyebabkan kemalangan yang biasanya mampu mengorbankan nyawa kesemua penumpang di dalamnya.

Namun, faktor-faktor lain seperti kedudukan lapangan terbang dan struktur binaan landasan yang tidak selamat juga boleh memberikan impak yang besar kepada kemalangan pesawat itu sendiri. iluminasi.com ingin berkongsi 4 lapangan terbang yang paling berbahaya di dunia.

Ramai yang beranggapan bahawa gambar ini adalah palsu dan telah disunting, namun ia adalah gambar yang benar. Pesawat yang kelihatan berada betul-betul di atas kepala pengunjung-pengunjung Pantai Maho ini bakal mendarat di Lapangan Terbang Antarabangsa Princess Juliana yang terletak di Pulau Saint Martin.

Lapangan terbang kedua tersibuk di Timur Caribbean ini sangat terkenal dengan satu perkara, landasan pendaratan yang yang sangat pendek iaitu sepanjang 2,180 meter, jarak yang hampir tak cukup bagi pesawat berat. Ia membuatkan pesawat-pesawat yang ingin mendarat terpaksa terbang dengan ketinggian yang sangat rendah menghampiri pulau ini.

Pengunjung dengan selamba bermandi-manda sambil mengambil gambar pesawat yang hanya berada 10 hingga 20 meter di atas kepala mereka. Tiada kemalangan serius dilaporkan di lapangan terbang ini walaupun agak sukar melakukan pendaratan.

Sekali pandang, tak nampak seperti sebuah lapangan terbang. Di Pulau Saba yang terletak di Caribbean Netherlands ini hanya mempunyai satu lapangan terbang iaitu Lapangan Terbang Juancho E. Yrausquin. Walaupun tak pernah berlaku kemalangan besar di fasiliti ini namun ia dianggap sebagai antara salah satu lapangan terbang paling berbahaya di dunia oleh pakar penerbangan.

Landasan di lapangan terbang ini ditandakan dengan "X" bagi memberi isyarat kepada juruterbang komersial bahawa lapangan terbang ini ditutup kepada penerbangan komersial. Apa yang membuatkan lapangan terbang ini sangat berbahaya adalah posisinya yang betul-betul berada di hujung tebing pulau ini.

Landasan ini tersangatlah pendek iaitu hanya 400 meter, antara landasan yang terpendek di dunia. Ia diapit oleh daratan pulau di bahagian sisinya manakala di permulaan dan pengakhirannya pula terdapat tebing laut. Jika juruterbang tersilap ketika melakukan penerbangan atau pendaratan, kemungkinan besar pesawat akan terhempas ke dalam laut.

Jika anda pernah, atau meminati sukan ski, anda pasti mengenali tempat ini. Tempat ini diberi nama Courchevel yang merupakan kawasan ski yang terletak di Alps Perancis. Cara terbaik untuk datang bermain ski di sini adalah dengan dengan pesawat, yang membuatkan terdapat sebuah lapangan terbang di atas pergunungan ini iaitu Lapangan Terbang Courchevel.

Namun, disebabkan topografi kawasan ini, ada yang tak kena dengan landasan lapangan terbang ini. Ia mempunyai landasan yang tersangat pendek, iaitu hanya 525 meter sahaja dengan gradian 18.5%.

Disebabkan ia terlalu pendek, pesawat perlu mendarat di landasan yang condong ke atas bagi mengurangkan kelajuan, dan pesawat yang ingin berlepas perlu menggunakan landasan curam bagi menambahkan kelajuan ketika ingin berlepas.

Lapangan terbang ini pernah digunakan dalam penggambaran filem James Bond : Tomorrow Never Dies.

Jika landasan-landasan dalam senarai ini berbahaya disebabkan landasan yang pendek dan tidak sekata, lain pula cerita Lapangan Terbang Barra ini. Terletak di Pulau Barra, Scotland, lapangan terbang ini merupakan satu-satunya lapangan terbang di dunia yang mana pesawat mendarat di atas pantai.

Disebabkan ianya mempunyai landasan berpantai, setiap hari landasan ini akan "dibersihkan" oleh air laut pasang. Pada lewat petang pula akan terdapat beberapa buah kereta berada di lot parkir dengan lampu kereta terpasang bagi memudahkan penglihatan juruterbang yang ingin membuat pendaratan.

Ini adalah kerana lapangan terbang ini menggunakan cahaya semulajadi seperti cahaya matahari dan pantulan cahaya bulan sebagai sumber pencahayaan. Walaupun mendarat di atas pantai, anda masih boleh bermandi manda kerana tiada sekuriti yang ketat, hanya terdapat papan tanda tertulis "Jauhi pantai ini apabila angin kencang dan lapangan terbang sedang aktif".

Lapangan Terbang Agatti ini terletak di Pulau Agatti, India ini merupakan antara lapangan terbang yang mempunyai pemandangan persekitaran yang paling cantik di dunia, dengan air laut yang membiru. Ia adalah salah satu penyejuk mata bagi penumpang pesawat menikmati keindahan alam, namun ia juga adalah satu mimpi ngeri bagi setiap juruterbang.

Landasan kapal terbang ini yang dikelilingi oleh air laut membuatkan juruterbang tidak boleh melakukan sedikit kesilapan pun. Jika berlaku kesilapan, kemungkinan besar penumpang-penumpang termasuk juruterbang terpaksa berenang ke tepian.